Hebrews 5 KJV - Hebrifo 5 NA-TWI | Biblica América Latina\nHebrews 5 KJV - Hebrifo 5 NA-TWI\n1Woyi ɔsɔfo panyin biara fi nnipa bi mu na wasi wɔn ananmu akyɛ ade, abɔ bɔne ho afɔre de asom Onyankopɔn. 2 Esiane sɛ n’ankasa yɛ mmerɛw akwan horow pii so no nti, otumi tɔ ne bo ase ma wɔn a wonnim na wɔyɛ mfomso no. 3 Na esiane sɛ ɔno ankasa yɛ mmerɛw nti, sɛ ɔrebɔ bɔne ho afɔre a, ɛnsɛ sɛ ɔbɔ ma nnipa a wɔayɛ bɔne nko na mmom ɔno ankasa ne bɔne nti.\n4 Obiara ntumi nyi ne ho mfa nhyɛ ne ho anuonyam sɛ ɔyɛ ɔsɔfo panyin. Onyankopɔn frɛ nko na onipa nam so bɛyɛ ɔsɔfo panyin sɛnea wɔfrɛɛ Aaron no.\n5 Saa ara nso na Kristo annye anto ne ho so sɛ ɔyɛ ɔsɔfo panyin amfa anhyɛ ne ho anuonyam. Na mmom, Onyankopɔn ka kyerɛɛ no se, “Woyɛ me Ba: ɛnnɛ, mayɛ w’agya.” 6 Ɔsan kaa wɔ baabi foforo se, “Wobɛyɛ ɔsɔfo akosi daa sɛnea Melkisedek asɔfo kwan nhyehyɛe te no.”\n7 Yesu baa ɔhonam mu wɔ asase so no, ɔbɔɔ mpae nam nkotosrɛ so de n’abisade too Onyankopɔn a obetumi agye no afi owu mu no anim. Esiane sɛ odwo na ɔde ne ho nyinaa som no no nti, Onyankopɔn tiee no.\n8 Ɛwom sɛ na ɔyɛ Onyankopɔn Ba de, nanso ɔnam n’amanehunu so suaa ahobrɛase. 9 Na owiee pɛyɛ no, wɔn a wotie no no nam ne so nya nkwagye a enni awiei, 10 na Onyankopɔn ada no adi sɛ ɔyɛ ɔsɔfo panyin sɛnea Melkisedek asɔfo kwan nhyehyɛe te no.\n11 Yɛwɔ eyi ho nsɛm pii ka nanso emu kyerɛkyerɛ yɛ den, efisɛ, mo ntease yɛ den.\n12 Moayɛ nkyerɛkyerɛ adwuma no akyɛ nanso ɛsɛ sɛ munya obi ma ɔkyerɛkyerɛ mo Onyankopɔn ho asɛm fi ne mfitiase. Anka ɛsɛ sɛ saa bere yi mudi aduan a ɛyɛ den nanso nufusu na eye ma mo. 13 Obiara a nufusu ye ma no da so yɛ abofra a onnim nea eye ne nea enye. 14 Aduan a ɛyɛ den nso ye ma mpanyimfo a wɔatetew wɔn ma wɔnam nea ɛka wɔn ano no so hu papa ne bɔne ntam nsonoe.\nNA-TWI : Hebrifo 5


Nnwom 48 | Intanɛt So Bible| Wiase Foforɔ Nkyerɛaseɛ\nSion yɛ Ɔhenkɛse no kurow\nKurow a ɛma asaase sofo nyinaa ani gye (2)\nMonhwɛ kurow no ne n’abannennen (11-13)\nDwom. Kora mma dwom.+ 48 Yehowa yɛ kɛse, na ɔfata ayeyi paaWɔ yɛn Nyankopɔn kurow mu, wɔ ne bepɔw kronkron no so. 2 Bepɔw so kurow fɛfɛ, nea ɛma asaase sofo nyinaa ani gye,+Ɛno ne Sion Bepɔw a ɛwɔ atifi fam noho,Ɔhenkɛse no kurow no.+ 3 Kurow no abannennen mu no,Onyankopɔn ada ne ho adi sɛ ɔyɛ guankɔbea.*+ 4 Hwɛ! Ahemfo ahyiam,*Wɔabom yuu rekɔ wɔn anim. 5 Wohui no, wɔn ho dwiriw wɔn. Wɔbɔɔ hu na wɔde ahopopo guanee. 6 Wɔn ho wosowee biribiribiri wɔ hɔ,Wɔn ho yeraw wɔn te sɛ ɔbea a ɔrewo. 7 Wode apuei mframa sɛe Tarsis po so ahyɛn. 8 Nea yɛate no, afei de yɛde yɛn ani ahuWɔ asafo Yehowa kurow, yɛn Nyankopɔn kurow no mu. Onyankopɔn bɛma kurow yi atim hɔ daa.+ (Sela) 9 O Onyankopɔn, yedwinnwen wo dɔ a enni huammɔ no ho+Wɔ w’asɔrefi hɔ. 10 O Onyankopɔn, sɛnea wo din kodu asaase ano noho no,+Saa ara na w’ayeyi nso kodu asaase ano noho. Trenee ahyɛ wo nsa nifa ma.+ 11 Ma Sion Bepɔw+ nni ahurusi;W’atemmu nti, ma Yuda nkurow* ani nnye.+ 12 Muntwa Sion ho nhyia; momfa ho nyinaa nhyia.Monkan n’abantenten.+ 13 Momfa mo ani nsi n’akoban* no so,+ Monhwɛ n’abannennen,Na moatumi aka akyerɛ nkyirimma. 14 Na Onyankopɔn a ɔyɛɛ eyi nyinaa no ne yɛn Nyankopɔn+ daa daa. Ɔno na ɔbɛkyerɛ yɛn kwan daa nyinaa.*+\n^ Anaa “ɔyɛ abantenten.”\n^ Anaa “ayɛ nhyehyɛe ahyia.”\n^ Ebetumi nso akyerɛ, “de akosi owu mu.”


Судьи 17 CARS - Atemmufo 17 AKCB\n1Ɔbarima bi tenaa Efraim bepɔw asase so a na wɔfrɛ no Mika. 2Da koro bi, ɔka kyerɛɛ ne na se, “Metee sɛ wodomee ɔkorɔmfo a owiaa wo nnwetɛbona kilogram du abien ne fa fii wo nkyɛn no. Nnwetɛbona no wɔ me nkyɛn. Me ara na mefae.”\nNe na kae se, “Awurade nhyira wo, me ba.” 3Ɔde nnwetɛbona kilogram du abien ne fa no maa ne na no, ne na no kae se, “Metew me nnwetɛbona yi ho ma Awurade. Mɛma wɔayɛ ohoni a wɔde dwetɛ agu. Mɛsan de ama wo.”\n4Enti ne na de nnwetɛbona ahannu kɔmaa dwetɛdwumfo na ɔde yɛɛ ohoni. Na wɔde sii Mika fi. 5Mika yɛɛ nsɔre so na ɔyɛɛ asɔfotade ne ne fifo ahoni kaa ho. Ɛnna ɔhyɛɛ ne mmabarima no mu baako sɔfo. 6Saa bere no na Israel nni ɔhene, nti na nnipa no yɛ nea wɔpɛ biara.\n7Da bi, Lewini aberante bi a ofi Betlehem a ɛwɔ Yuda 8beduu saa beae hɔ wɔ Efraim asase so a ɔrehwehwɛ baabi foforo atena. Ɛbae sɛ, ɔkɔsoɛɛ wɔ Mika fi. 9Mika bisaa no se, “Ɛhe na wufi?”\nƆno nso buae se, “Meyɛ Lewini a mifi Betlehem wɔ Yuda na merehwehwɛ baabi atena.”\n10Mika ka kyerɛɛ no se, “Wo ne me ntena ha, na wobɛyɛ agya ne ɔsɔfo ama me. Mɛma wo nnwetɛbona gram ɔha ne dunan afe biara; mɛma wo ntade ne aduan.” 11Lewini no penee so na ɔbɛyɛɛ sɛ Mika mmabarima no mu baako. 12Enti Mika hyɛɛ Lewini no sɔfo, na ɔtenaa Mika fi. 13Na Mika kae se, “Minim sɛ Awurade behyira me, efisɛ mewɔ Lewini a ɔresom sɛ me sɔfo.”\nAKCB : Atemmufo 17


Забур 81 CARS - Nnwom 81 ASCB\n1Monto ahurisie dwom mma Onyankopɔn yɛn ahoɔden;\nmommɔ ose mma Yakob Onyankopɔn no!\n2Momma nnwom no so na monwoso akasaeɛ.\nMommɔ sankuo ne bɛnta dɛɛdɛ no.\n3Monhyɛne mmɛntia ɔsrane foforɔ da no,\nne ɔsrane korokumatwa mu, yɛn Apontoɔ da no;\n4Yei yɛ Israelfoɔ ahyɛdeɛ,\nYakob Onyankopɔn mmara.\n5Ɔtintimiiɛ sɛ nhyehyɛeɛ maa Yosef\nɛberɛ a ɔsɔre tiaa Misraim no,\nfaako a yɛtee kasa a yɛnte aseɛ no.\n6Ɔka sɛ, “Meyii adesoa no firii mo mmatire so,\nne mo nsa firii adwumaden ho.\n7Mo ahohiahia mu, mofrɛɛ me na megyee mo,\nmegyee mo so wɔ aprannaa mu;\nme sɔɔ mo hwɛeɛ wɔ Meriba nsuo ho.\n8“Ao me nkurɔfoɔ, montie me kɔkɔbɔ yi,\nAo Israel, sɛ mobɛtie me a!\n9Ɛnsɛ sɛ monya anyame foforɔ bi wɔ mo mu;\nɛnsɛ sɛ mokoto ananafoɔ nyame.\n10Mene Awurade, mo Onyankopɔn a\nmeyii mo firii Misraim asase so no.\nMommue mo anom tɛtrɛɛ na mɛhyɛ mu ma.\n11“Nanso me nkurɔfoɔ rentie me;\nIsrael remmrɛ ne ho ase mma me.\n12Enti megyaa wɔn maa wɔn akomaden\nsɛ wɔnyɛ deɛ wɔpɛ biara.\n13“Sɛ me nkurɔfoɔ tie me,\nna Israel nante mʼakwan so a,\n14anka mɛdi wɔn atamfoɔ so ama wɔn ntɛm\nna mama me basa so atia wɔn a wɔkyiri wɔn!\n15Wɔn a wɔtane Awurade no de suro bɛkoto no,\nna wɔn asotwe to rentwa da.\n16Nanso, wɔde atokoɔ mu atokoɔ papa bɛma mo adi;\nmede ɔbotan mu woɔ bɛma mo amee.”\nASCB : Nnwom 81


KENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nSamuel Nhoma a Edi Kan 10:1-27\nƆsraa Saul yɛɛ no ɔhene (1-16)\nƆde Saul kyerɛɛ ɔman no (17-27)\n10 Ɛnna Samuel faa ngo toa, na ohwiee ngo a ɛwom no guu Saul atifi.+ Ofew n’ano kae sɛ: “Ɛnyɛ Yehowa na wasra wo ayɛ wo ɔkannifo+ wɔ n’agyapade so?+ 2 Ɛnnɛ sɛ wufi me nkyɛn rekɔ a, wubehu mmarima baanu wɔ Rahel+ damoa nkyɛn wɔ Selsa a ɛwɔ Benyamin asaase so no, na wɔbɛka akyerɛ wo sɛ, ‘Mfurum a wokɔhwehwɛɛ wɔn no, wɔahu wɔn, na wo papa agyae mfurum no akyi di+ redwen wo ho sɛ: “Dɛn na menyɛ wɔ me ba yi ho?”’ 3 Wufi hɔ a, toa so kodu Tabor dua kɛse no ase, na wudu hɔ a, wubehyia mmarima baasa a wɔrekɔ nokware Nyankopɔn no anim wɔ Betel;+ ɔbaako kura mpɔnkye mma abiɛsa, ɔbaako kura paanoo abiɛsa, ɛnna ɔbaako so ahina kɛse a bobesa wom. 4 Wobebisa sɛnea wo ho te, na wɔama wo paanoo abien; ɛyɛ a gye. 5 Ɛno akyi no, kɔ nokware Nyankopɔn no bepɔw no so, baabi a Filistifo asraafodɔm wɔ no. Sɛ wudu kurow no mu a, wubehyia adiyifo bi a wɔresian afi sorɔnsorɔmmea* hɔ sɛ wɔrehyɛ nkɔm, na wubehu sɛ nkurɔfo di wɔn anim rebɔ asanku, mpintin, ntɛntɛbɛn, ne asankuten. 6 Yehowa honhom bɛba wo so,+ na wo ne wɔn bɛhyɛ nkɔm, na wobɛyɛ w’ade sɛ onipa foforo.+ 7 Sɛ saa nsɛnkyerɛnne yi ba mu a, yɛ nea wubetumi biara, efisɛ nokware Nyankopɔn no di w’akyi. 8 Ɛno akyi no, di kan kɔ Gilgal,+ na mesian aba wo nkyɛn abɛbɔ ɔhyew afɔre ne asomdwoe afɔre wɔ hɔ. Twɛn nnanson kosi sɛ mɛba wo nkyɛn. Afei mɛma woahu nea ɛsɛ sɛ woyɛ.” 9 Bere a Saul dan ne ho sɛ ɔrefi Samuel nkyɛn akɔ ara pɛ, Onyankopɔn sesaa ne koma ma ɔyɛɛ sɛ onipa foforo, na nsɛnkyerɛnne yi nyinaa sisii saa da no. 10 Enti wofii hɔ kɔɔ bepɔw no so, na adiyifo bi behyiaa no; ɛhɔ ara na Onyankopɔn honhom baa no so,+ na ofii ase hyɛɛ nkɔm+ wɔ wɔn mu. 11 Bere a wɔn a wonim no dedaw no hui sɛ ɔne adiyifo no rehyɛ nkɔm no, wobisabisae sɛ: “Dɛn na ayɛ Kis ba yi? Saul nso ka adiyifo no ho anaa?” 12 Ɛnna ɔbarima bi a ofi hɔ bisae sɛ: “Na wɔn papa ne hena?” Ɛno nti, abɛyɛ asɛm a nkurɔfo taa ka sɛ:* “Saul nso ka adiyifo no ho anaa?”+ 13 Bere a ɔhyɛɛ nkɔm wiei no, ɔkɔɔ sorɔnsorɔmmea hɔ. 14 Akyiri yi, Saul papa nua bisaa ɔne ne somfo no sɛ: “Mokɔɔ he?” Ɛnna ɔkae sɛ: “Yɛkɔhwehwɛɛ mfurum no,+ nanso yɛanhu wɔn, enti yɛkɔɔ Samuel nkyɛn.” 15 Saul papa nua no bisae sɛ: “Mesrɛ wo ka kyerɛ me, dɛn na Samuel ka kyerɛɛ mo?” 16 Ɛnna Saul buaa ne papa nua no sɛ: “Ɔka kyerɛɛ yɛn sɛ wɔahu mfurum no.” Nanso ahenni no ho asɛm a Samuel kae no de, Saul anka ankyerɛ no. 17 Samuel frɛfrɛɛ ɔman no behyiae wɔ Yehowa anim wɔ Mispa,+ 18 na ɔka kyerɛɛ Israelfo no sɛ: “Nea Yehowa, Israel Nyankopɔn aka ni, ‘Me na miyii Israel fii Egypt, na migyee mo fii Egyptfo ne ahenni a ɛhyɛɛ mo so no nyinaa nsam.+ 19 Na mo de, mo Nyankopɔn a ogyee mo fii mo haw ne mo amanehunu nyinaa mu no, ɛnnɛ moapo no,+ na moaka sɛ: “Daabi, yɛpɛ sɛ wusi yɛn so hene.” Enti afei mummegyina Yehowa anim mmusuakuw mmusuakuw ne apem apem.’”* 20 Ɛnna Samuel maa Israel mmusuakuw no nyinaa baa ne nkyɛn+ mmaako mmaako, na woyii Benyamin abusuakuw no.+ 21 Afei ɔmaa Benyamin abusuakuw no baa ne nkyɛn mmusua mmusua, na woyii Matrifo abusua no. Na woyii Kis ba Saul.+ Nanso bere a wɔkɔhwehwɛɛ no no, wɔanhu no. 22 Ɛnna wobisaa Yehowa sɛ:+ “Ɔbarima no abedu ha anaa?” Na Yehowa kae sɛ: “Hwɛ, ɔno na wakohintaw nneɛma mu no.” 23 Enti wɔde mmirika kɔfaa no bae. Bere a obegyinaa ɔman no mu no, na ɔware sen obiara.+ 24 Samuel ka kyerɛɛ ɔman no nyinaa sɛ: “Nea Yehowa apaw no no,+ moahu sɛ obiara nte sɛ ɔno wɔ ɔman yi nyinaa mu?” Na ɔman no nyinaa bɔɔ ose kae sɛ: “Ɔhene, nya nkwa daa!” 25 Afei Samuel kaa nea ɔmanfo no bɛyɛ ama wɔn ahemfo,+ na ɔkyerɛwee wɔ nhoma mu de kɔtoo Yehowa anim. Ɛnna Samuel gyaa ɔmanfo no nyinaa kwan ma obiara kɔɔ ne fi. 26 Saul nso kɔɔ ne fi wɔ Gibea, na akatakyi a Yehowa kanyan wɔn* no ne no kɔe. 27 Nanso mmarima ahuhufo bi kae sɛ: “Ɛbɛyɛ dɛn na oyi atumi agye yɛn?”+ Enti wobuu no animtiaa, na wɔamfa akyɛde biara ammrɛ no.+ Nanso wankasa.*\n^ Anaa “wɔde ayɛ akasabebu sɛ.”\n^ Nt., “kanyan wɔn koma.”\n^ Nt., Na ɔyɛɛ sɛ mum.”


Nnwom 122 NA-TWI - 詩篇 122 JLB | Biblica América Latina\nNnwom 122 NA-TWI - 詩篇 122 JLB\n1Wɔka kyerɛɛ me se, “Ma yɛnkɔ Awurade fi” no, m’ani gyei. 2 Afei yegyina Yerusalem apon mu wɔ ha. 3 Yerusalem yɛ kurow a ɛyɛ fɛ na asomdwoe wɔ mu. 4 Ɛha na mmusuakuw no fi, Israel mmusuakuw no a, wɔrebɛda Awurade ase sɛnea n’ahyɛde no te no. 5 Israelhene tena ase bu ne nkurɔfo atɛn.\n6 Bɔ asomdwoe mpae ma Yerusalem se, “Ma wɔn a wɔdɔ wo no nkɔso. 7 Ma asomdwoe mmra wo man mu na banbɔ mmra w’ahemfi.” 8 M’abusuafo ne me nnamfo nti, meka kyerɛ Yerusalem se, “Asomdwoe nka wo!” 9 Yɛn Awurade Nyankopɔn nti, mebɔ mpae srɛ nkɔso ma wo.\nNA-TWI : Nnwom 122\nJLB : 詩篇 122


Malaki 4 AKCB - Maleachi 4 HTB\n1“Ampa ara, da no reba; ɛbɛdɛw te sɛ fononoo. Ahomasofo ne nnebɔneyɛfo nyinaa bɛyɛ nwura gunnwan, na saa da a ɛreba no wɔde ogya bɛto mu,” sɛnea Asafo Awurade se ni. “Ɛrenka ntin anaa dubaa mma wɔn. 2Nanso mo a mode nidi ma me din no, trenee owia bepue ama mo, na ɛde ayaresa bɛba. Na mubepue na moahuruhuruw te sɛ nantwimma a wɔabue wɔn afi wɔn buw mu. 3Na mubetiatia atirimɔdenfo so; wɔbɛyɛ nsõ wɔ mo anan ase, da a mɛyɛ saa nneɛma yi,” sɛnea Asafo Awurade se ni.\n4“Monkae mʼakoa Mose mmara, ahyɛde ne mmara a mede maa no wɔ Horeb so se ɔmfa mma Israelfo nyinaa.\n5“Mɛsoma Odiyifo Elia aba mo nkyɛn, ansa na Awurade da kɛse a ɛyɛ hu no aba. 6Ɔbɛdan agyanom koma akɔ wɔn mma so na wadan mma nso koma akɔ agyanom so, anyɛ saa a mede nnome bɛba abɛsɛe asase no.”\nAKCB : Malaki 4


Genesis 9 NIRV – 1 Mose 9 ASCB | Biblica\nGenesis 9 NIRV – 1 Mose 9 ASCB\nNIRV : Genesis 9\nApam A Onyankopɔn Ne Noa Yɛeɛ\n1Afei, Onyankopɔn hyiraa Noa ne ne mmammarima no ka kyerɛɛ wɔn sɛ, “Monwo, na monyɛ bebree nhyɛ asase so ma. 2Mo ho hu ne mo ho suro bɛtɔ mmoa a wɔwɔ asase so nyinaa ne ewiem nnomaa nyinaa ne abɔdeɛ biara a wɔnam asase so ne nsuo mu mpataa nyinaa so. Wɔn nyinaa hyɛ mo nsa. 3Biribiara a nkwa wɔ mu, na ɛkeka ne ho no bɛyɛ mo aduane. Sɛdeɛ mede nhahammono hyɛɛ mo nsa no, afei deɛ, mede biribiara ma mo.\n4“Nanso, ɛnsɛ sɛ mowe aboa a wɔntwaa ne mene mmaa ne mogya no nguiɛ no ɛnam. 5Wo nkwa deɛ, deɛ ɛbɛyɛ biara, mɛbisa ho akontabuo. Onipa a ɔkum ne yɔnko onipa no, mɛbisa no ho asɛm. Mpo, aboa biara a ɔbɛkum onipa no, mewɔ saa aboa no nso asɛmmisa. Mɛbisa onipa kra ho asɛm.\n6“Obiara a ɔhwie onipa mogya guo no,\nonipa so na wɔnam bɛhwie ɔno nso mogya aguo,\nɛfiri sɛ, Onyankopɔn no ara sɛso na ɔbɔɔ onipa.\n7Mo deɛ, monwo, na monyɛ bebree. Mo ase mfɛe asase so, na monnɔɔso.”\n8Afei, Onyankopɔn ka kyerɛɛ Noa ne ne mmammarima a wɔka ne ho no sɛ, 9“Ɛnnɛ, me ne mo ne mo asefoɔ a wɔbɛwo wɔn no 10ne abɔdeɛ biara a nkwa wɔ mu a na wɔwɔ mo nkyɛn wɔ adaka no mu yɛ apam: nnomaa, nyɛmmoa ne wiram mmoa a wɔne mo firi adaka no mu no baeɛ nyinaa, ne abɔdeɛ biara a nkwa wɔ mu a wɔwɔ asase so. 11Me ne mo yɛ mʼapam sɛ: Meremfa nsuyire nsɛe abɔdeɛ biara a nkwa wɔ mu a ɛwɔ asase so. Saa ara nso na meremfa nsuyire nsɛe asase bio da.”\n12Na Onyankopɔn kaa sɛ, “Yei ne apam a me, Onyankopɔn, ne mo ne abɔdeɛ a nkwa wɔ mu biara a wɔka mo ho no ne nkyirimma nyinaa reyɛ no ho nsɛnkyerɛnneɛ. 13Mato me nyankontɔn wɔ omununkum mu. Ɛno na ɛbɛyɛ apam a ɛbɛda me ne asase ntam. 14Ɛberɛ biara a mede omununkum bɛba asase ani, na sɛ nyankontɔn pue wɔ omununkum no mu a, 15mɛkae mʼapam a ɛda me ne mo ne abɔdeɛ a nkwa wɔ mu ahodoɔ no nyinaa ntam. Nsuyire a ɛbɛsɛe abɔdeɛ a nkwa wɔ mu no nyinaa remma da biara da bio. 16Ɛberɛ biara a nyankontɔn bɛto wɔ omununkum mu no, mɛhunu, na makae apam a ɛwɔ hɔ daa a ɛda me, Onyankopɔn, ne abɔdeɛ a nkwa wɔ mu ahodoɔ nyinaa a wɔwɔ asase yi so ntam no.”\n17Enti, Onyankopɔn ka kyerɛɛ Noa sɛ, “Yei ne apam a me ne abɔdeɛ biara a nkwa wɔ mu a, wɔwɔ asase yi so ayɛ no ho nsɛnkyerɛnneɛ.”\n18Yeinom ne Noa mmammarima a wɔfiri adaka no mu baeɛ: Sem, Ham ne Yafet. Ham na ɔwoo Kanaan. 19Yeinom ne Noa mmammarima. Wɔn mu na nnipa a, wɔahwete wɔ asase so nyinaa firi baeɛ.\n20Noa yɛ okuafoɔ a ɔdii ɛkan. Ɔyɛɛ bobefuo. 21Ɛda bi, ɔnom bobesa no bi boroeɛ, ma ɔdaa ne ntomadan mu adagya. 22Ham a ɔwoo Kanaan no kɔtoo nʼagya Noa sɛ ɔda adagya. Ɔfirii hɔ no, ɔkɔbɔɔ ne nuammarima baanu no amaneɛ. 23Enti, Sem ne Yafet faa atadeɛ de guu wɔn mmati so, kɔɔ nkyirinkyire de kɔkataa wɔn agya adagya so. Na wɔn ani nkyerɛ wɔn agya enti, wɔanhunu nʼadagya mu.\n24Ɛberɛ a Noa ani so tetee no, na ɔhunuu deɛ ne kaakyire no ayɛ no, 25ɔkaa sɛ,\n“Nnome nka Ham asefoɔ a wɔyɛ Kanaanfoɔ.\n26Noa kaa bio sɛ,\n“Me nhyira a ɛfiri Awurade, me Onyankopɔn, nkyɛn no nka Sem!\n27Onyankopɔn ntrɛ Yafet ase ne nʼasase mu.\nYafet ntena Sem ntomadan mu,\n28Nsuyire no akyiri no, Noa tenaa ase mfeɛ ahasa ne aduonum. 29Noa dii mfeɛ aha nkron ne aduonum, ansa na ɔrewu.\nASCB : 1 Mose 9


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nOnyankopɔn bɔfo baa Daniel nkyɛn (1-21)\nMikael boaa ɔbɔfo no (13)\n10 Persia hene Kores ahenni afe a ɛto so abiɛsa mu no,+ Daniel a na wɔsan frɛ no Beltesasar+ no nyaa oyikyerɛ bi. Ná asɛm no yɛ nokware, na na ɛfa ɔko kɛse bi ho. Ɔtee asɛm no ase, na nea ohui no, wɔma ohuu mu yiye. 2 Saa bere no, me, Daniel, na madi awerɛhow+ nnawɔtwe abiɛsa. 3 Nnawɔtwe abiɛsa no nyinaa, manni aduan pa biara, na nam ne nsã biara anka m’ano, na mamfa ngo ansra. 4 Bosome a edi kan no da a ɛto so 24, bere a na mewɔ asubɔnten kɛse Tigris* ano no,+ 5 memaa m’ani so, na mihuu ɔbarima bi a ofura nwera,+ na na Ufas sika kɔkɔɔ abɔso* bɔ n’asen. 6 Ná ne nipadua te sɛ sikaberebo,+ n’anim te sɛ anyinam, na n’ani te sɛ ogyatɛn* a ɛredɛw. N’abasa ne ne nan te sɛ kɔbere a wɔatwiw ho,+ na ne kasa gyigye te sɛ nnipadɔm nne. 7 Me Daniel, me nko ara na mihuu nea ɛkɔɔ so wɔ anisoadehu no mu.+ Mmarima a wɔka me ho no de, wɔanhu bi. Nanso wɔn ho poe kyɛ-kyɛ-kyɛ-kyɛ, na woguan kohintawee. 8 Afei de, na aka me nko ara. Bere a minyaa saa anisoadehu kɛse no, ahoɔden biara anka me mu, meyɛɛ hoyaa, na m’ahoɔden nyinaa sae.+ 9 Na metee sɛ ɔrekasa. Nanso bere a metee sɛ ɔrekasa no, mefaa mu dae hatee a na m’anim butuw fam.+ 10 Na obi de ne nsa kaa me,+ na opusupusuw me ma mesɔree, na mede me nsa ne me nkotodwe sisii fam. 11 Na ɔka kyerɛɛ me sɛ: “O Daniel, woyɛ ɔbarima a wosom bo paa;*+ yɛ aso tie asɛm a merebɛka akyerɛ wo yi. Afei sɔre gyina baabi a na wugyina no, efisɛ wɔasoma me wo nkyɛn.” Bere a ɔkaa saa kyerɛɛ me no, mesɔre gyinaa hɔ, na na me ho repopo. 12 Ɛnna ɔka kyerɛɛ me sɛ: “O Daniel, nsuro.+ Efi da a ɛbaa wo koma mu sɛ wobɛte asɛm no ase, ɛda a ɛbaa wo koma mu sɛ wobɛbrɛ wo ho ase wɔ wo Nyankopɔn anim no, saa da no na wɔtee w’adesrɛ no, na w’adesrɛ no nti na maba.+ 13 Bere a mereba no, Persia ahemman no birɛmpɔn+ besiw me kwan nnafua 21. Nanso Mikael*+ a ɔka abirɛmpɔn atitiriw no ho no* bɛboaa me, na metenaa Persia ahemfo no nkyɛn wɔ hɔ. 14 Maba sɛ merebɛma woahu nea ɛbɛto wo man wɔ awiei nna no mu,+ efisɛ anisoadehu no yɛ daakye asɛm.”+ 15 Bere a ɔkaa asɛm yi kyerɛɛ me no, misii me ti ase, na mantumi ankasa.* 16 Ɛnna obi a ɔte sɛ onipa de ne nsa bɛkaa m’ano,+ na mibuee m’ano ka kyerɛɛ nea ogyina m’anim no sɛ: “Me wura, anisoadehu no ama me ho repopo, na ahoɔden biara nni me mu.+ 17 Enti ɛbɛyɛ dɛn na w’akoa atumi ne ne wura akasa?+ Efisɛ seesei ahoɔden biara nni me mu, na ɔhome biara nni me mu.”+ 18 Na nea ɔte sɛ onipa no de ne nsa kaa me bio, na ɔhyɛɛ me den.+ 19 Na ɔka kyerɛɛ me sɛ: “O ɔbarima a wosom bo paa,*+ nsuro.+ Asomdwoe nka wo.+ Yɛ den, yiw, hyɛ wo ho den.” Bere a ɔne me kasae no, minyaa ahoɔden na mekae sɛ: “Me wura, kasa, efisɛ woahyɛ me den.” 20 Ɛnna obisaa me sɛ: “Wunim nea enti a maba wo nkyɛn no? Seesei meresan akɔ na me ne Persia birɛmpɔn no+ akɔko. Sɛ mekɔ a, Greece birɛmpɔn no nso bɛba. 21 Nanso mɛka nsɛm a wɔakyerɛw wɔ nokware nhoma no mu akyerɛ wo. Obiara nni hɔ a ɔtaa m’akyi denneennen wɔ eyinom mu, gye Mikael,+ mo birɛmpɔn no.+\n^ Nt., “Hidekel.”\n^ Anaa “obi a wɔdɔ wo paa; obi a wonni wo ho agoru.”\n^ Ɛkyerɛ, “Hena Na Ɔte Sɛ Onyankopɔn?”\n^ Anaa “abirɛmpɔn no panyin paa.”\n^ Anaa “metɔɔ mum.”\n^ Anaa “ɔbarima a wɔdɔ wo paa; ɔbarima a wonni wo ho agoru.”


Yesu Kɔɔ Betania Kɔdidii Simon Fie | Yesu Asetena\nYESU SAN BAA BETANIA A ƐBƐN YERUSALEM\nMARIA HWIEE NGO HWAMHWAM GUU YESU TIRIM NE NE NAN HO\nYesu fii Yeriko no, ɔde n’ani kyerɛɛ Betania. Ɛfiri Yeriko rekɔ Betania yɛ kilomita 20, na na akwantu no nna fam, efisɛ na Betania kuro no gu bepɔ so (ɛwɔ soro bɛboro mita 600), ɛnna Yeriko nso gu bepɔ ase (ɛwɔ fam bɛyɛ mita 250). Betania na na Lasaro ne ne nua mmaa mmienu no te. Ná ɛwɔ Ngo Bepɔ no nifa so, na ɛfiri hɔ rekɔ Yerusalem yɛ kilomita mmiɛnsa.\nNá Yudafo no pii aba Yerusalem rebɛdi Twam afahyɛ no. Wɔbɛduu hɔ ntɛm sɛnea ɛbɛyɛ a “wɔbɛdwira wɔn ho,” efisɛ ebia na wɔn ho aka efunu anaa wɔayɛ biribi ama wɔn ho agu fi. (Yohane 11:55; Numeri 9:6-10) Wɔn a wɔbaa ntɛm no kɔɔ asɔrefie hɔ, na na ebinom rekeka sɛ Yesu bɛba abɛdi Twam afahyɛ no, ɛnna ebinom nso reka sɛ ɔremma.—Yohane 11:56.\nNá Yesu ho nsɛnkeka adɔɔso. Nyamesom mpanimfoɔ no, na wɔn mu bi ani abere denneennen repɛ Yesu akum no. Wɔde nkra gyigyaa sɛ, sɛ obi te Yesu nka a ɔmmɛka nkyerɛ wɔn, na “wɔnkɔkye no.” (Yohane 11:57) Yesu nyanee Lasaro no, saa bere no na wɔyɛɛ sɛ wɔbɛkum no. (Yohane 11:49-53) Enti ɛnyɛ nwonwa sɛ na nkurɔfo ntumi nhu sɛ Yesu bɛba abɛdi Twam afahyɛ no anaa ɔremma.\nFida na Yesu kɔduu Betania. Ná aka “nnansia na twam no” adu so. (Yohane 12:1) Saa Fida no anwummere bɛyɛ nnɔn 6 na Nisan da a ɛtɔ so 8 fii ase; Homeda no nso fii ase saa bere no. Enti, Yesu bɛduu Betania ansa na Homeda redu so. Nea ɛte ne sɛ, na Yudafo mmara mma kwan sɛ obi bɛtu kwan Homeda. Ná Homeda hyɛ ase Fida anwummere kɔsi Memeneda anwummere. Ɛbɛyɛ sɛ Yesu duu Betania no, ɔkɔɔ Lasaro fie sɛnea ɔtaa yɛ no.\nNá ɔbarima bi nso te Betania a ne din de Simon, na ɔfrɛɛ Yesu ne n’asuafo no sɛ wɔmmra ne fie Memeneda anwummere mmɛdidi. Ná wɔfrɛ no Simon “kwatani.” Ɛbɛtumi aba sɛ na ɔyɛ kwatani na Yesu saa no yareɛ. Yɛnim sɛ na Marta pɛ adeyɛ, enti na n’ani abere resom ahɔho. Maria deɛ, ɔde n’adwene nyinaa sii Yesu so, na anyɛ nkurɔfo dɛ, enti wɔkasakasaa ho.\nMaria buee alabasta toa bi ano, na na “nardo ngohwam amapa, nkariboɔ baako” na ɛwom. (Yohane 12:3) Ná saa ngohwam no boɔ yɛ denare 300, kyerɛ sɛ, odwumayɛni afe baako akatua, enti na ne boɔ yɛ den paa. Maria hwiee ngo no guu Yesu tirim ne ne nan ho, na ɔde ne tiri nwi popaa ne nan ase. Ngohwam no gyee fie hɔ nyinaa.\nAsuafo no bo fui, enti wɔbisaa sɛ: “Adɛn nti na wɔasɛe ngo hwamhwam yi saa?” (Marko 14:4) Yuda Iskariot mpo deɛ, ɔbisaa sɛ: “Adɛn nti na wɔantɔn ngo hwamhwam yi annye denare ahasa amfa amma ahiafoɔ?” (Yohane 12:5) Nanso na ɛnyɛ ahiafo ho adwene koraa na ɛwɔ ne tirim. Ɔno na na ɔhwɛ asuafo no sika adaka so, na na ɔwiawia bi.\nNanso Yesu kaa bi maa Maria sɛ: “Adɛn nti na mopɛ sɛ moha ɔbaa no? Adepa na wayɛ ama me. Ahiafoɔ deɛ, daa wɔwɔ mo nkyɛn, na me deɛ, ɛnyɛ daa na mobɛnya me. Berɛ a ɔbaa yi de ngo hwamhwam yi guu me ho no, na ɔreyɛ ama me sie. Nokorɛm mese mo sɛ, baabiara a wɔbɛka asɛmpa yi wɔ wiase nyinaa no, wɔbɛka deɛ ɔbaa yi ayɛ yi nso de akae no.”—Mateo 26:10-13.\nƐbɛyɛ sɛ afei deɛ na Yesu adi nna kakra wɔ Betania, enti na obiara ate ne nka. Ɛmaa Yudafo bebree baa Simon fie sɛ wɔrebɛhwɛ Yesu ne Lasaro a “[Yesu nyanee] no firii awufoɔ mu no.” (Yohane 12:9) Afei asɔfo mpanimfoɔ no tuu agyina sɛ wɔbɛkum Yesu ne Lasaro nyinaa. Ná wɔn adwene yɛ wɔn sɛ, ɛnyɛ Lasaro a ɔda so te ase a, anka nnipa pii annye Yesu anni saa. Anokwa, na asɔfo mpanimfoɔ no tirim yɛ sum!\nDɛn na na Yudafo a wɔwɔ asɔrefie hɔ no reka ho asɛm?\nAdɛn nti na ɛbɛyɛ sɛ Yesu ankɔ Betania Memeneda, na ɔkɔɔ Fida?\nDɛn na Maria yɛe a asuafo no kasakasaa ho? Asɛm bɛn na Yesu ka kyerɛɛ wɔn?\nDɛn na asɔfo mpanimfoɔ no yɛe a ɛkyerɛ sɛ wɔn tirim yɛ sum?


Yesaia 38 | Intanɛt So Bible| Wiase Foforɔ Nkyerɛaseɛ\nHesekia yaree; ne ho tɔɔ no (1-22)\nAnisɔ dwom (10-20)\n38 Saa nna no mu no, Hesekia yaree ma anka ɔreyɛ awu.+ Na Amus ba odiyifo Yesaia+ bae, na ɔbɛka kyerɛɛ no sɛ: “Nea Yehowa aka ni, ‘Yɛ ntotoe wɔ wo fi, efisɛ wubewu; wo ho rentɔ wo.’”+ 2 Ɛnna Hesekia de n’ani kyerɛɛ dan, na ofii ase bɔɔ Yehowa mpae sɛ: 3 “O Yehowa, mesrɛ wo, kae+ sɛnea mede nokwaredi ne koma mũ anantew w’anim,+ na mayɛ nea eye wɔ w’ani so.” Na Hesekia fii ase sui pii. 4 Afei Yehowa ka kyerɛɛ Yesaia sɛ: 5 “San w’akyi na kɔka kyerɛ Hesekia sɛ,+ ‘Nea Yehowa, wo nana Dawid Nyankopɔn aka ni: “Mate wo mpaebɔ+ no. Mahu wo nisu.+ Enti mede mfe 15 bɛka wo nkwa nna* ho,+ 6 na megye wo ne kurow yi afi Asiria hene nsam, na mɛbɔ kurow yi ho ban.+ 7 Eyi ne sɛnkyerɛnne a efi Yehowa hɔ a ɛbɛma woahu sɛ Yehowa bɛyɛ nea waka no:+ 8 Hwɛ, mɛma sunsuma a owia ama ɛresian wɔ Ahas stɛps* so no akɔ n’akyi anammɔn du.”’”+ Enti owia sunsuma a na asian dedaw wɔ stɛps no so no kɔɔ n’akyi anammɔn du. 9 Asɛm yi na Yuda hene Hesekia kyerɛwee* bere a ɔyaree na ne ho tɔɔ no no. 10 Mekae sɛ: “Me nkwa nna mfinimfiniNa mɛkɔ Ɔdamoa* pon ano. Me mfe a aka bɛbɔ me.” 11 Mekae sɛ: “Merenhu Yah,* merenhu Yah wɔ ateasefo asaase so.+ Merenhu nnipa anim bioBere a mewɔ nkurɔfo a wɔwɔ baabi a hwee nkɔ so mu no. 12 Wɔatutu me tenabea, na wɔayi afi me ho kɔ+Te sɛ oguanhwɛfo ntamadan. Mabobɔw me nkwa te sɛ nea ntamanwemfo bobɔw ntama;Watwa me afi hɔ te sɛ nea wotwitwa ntama a wɔanwene awie ho nhama fi nsadua* so. Efi awia kosi anadwo, wuwie me nkakrankakra.+ 13 Mebɔ mmɔden sɛ mɛyɛ komm akosi anɔpa. Obubu me nnompe nyinaa mu te sɛ gyata;Efi awia kosi anadwo, wuwie me nkakrankakra.+ 14 Misu te sɛ asomfena anaa apatiprɛw;*+Mepene te sɛ aborɔnoma.+ Mahwɛ soro ama m’ani abrɛ:+ ‘O Yehowa, me ho yeraw me paa;Boa me!’*+ 15 Dɛn na menka? Waka akyerɛ me, na wayɛ. Me mfe nyinaa, mɛnantew ahobrɛase* muM’awerɛhow nti.* 16 ‘O Yehowa, eyinom* so na onipa biara nam tena ase,Na ɛno mu na me honhom nya nkwa. Wobɛma manya ahoɔden na woama manya nkwa.+ 17 Hwɛ! Mannya asomdwoe, mmom midii awerɛhow kɛse;Nanso wode wo ho fam me ho,*Wuyii me fii ɔsɛe amoa mu.+ Woatow me bɔne nyinaa agu w’akyi.*+ 18 Ɔdamoa* rentumi nhyɛ wo anuonyam,+Na owu rentumi nyi wo ayɛ.+ Wɔn a wɔkɔ amoa mu no ntumi nhwɛ wo nokwaredi kwan.+ 19 Ateasefo, ateasefo na wobetumi akamfo wo,Sɛnea metumi ayɛ nnɛ da yi. Agya betumi ama ne mma ahu wo nokwaredi.+ 20 O Yehowa, gye me,Na yɛde asanku bɛbɔ me nnwom+Yɛn nkwa nna nyinaa wɔ Yehowa fi.’”+ 21 Ɛnna Yesaia kae sɛ: “Momfa borɔdɔma a awo a wɔabɔ no tɔw mmra, na momfa ntare pɔmpɔ no so na ne ho ntɔ no.”+ 22 Saa bere no, na Hesekia adi kan abisa sɛ: “Dɛn ne sɛnkyerɛnne a ɛkyerɛ sɛ mɛforo akɔ Yehowa fi?”+\n^ Nt., “wo nna.”\n^ Ɛbɛyɛ sɛ na wɔde saa stɛps yi hwɛ bere. Wɔhwɛ nea owia sunsuma da a, ɛma wohu bere a abɔ.\n^ Anaa “hyehyɛe.”\n^ Ɛyɛ dua a wɔnwene ntama wɔ so.\n^ Ebetumi nso akyerɛ, “asukɔnkɔn.”\n^ Nt., “Gyina m’akyi.”\n^ Anaa “kommyɛ.”\n^ Anaa “Me kra awerɛhow nti.”\n^ Kyerɛ sɛ, Onyankopɔn asɛm ne ne nnwuma.\n^ Anaa “me kra ho.”\n^ Anaa “Woayi me bɔne nyinaa afi w’anim.”


Nya Akokoduru—Yehowa Ne Wo Boafo! | Adesua\nSuasua Mose Gyidi\nWuhu “Onii a Wonhu No no” Anaa?\nASETENAM NSƐM Bere Nyinaa Som Adwuma—Baabi a Ɛde Me Akopue\n“Obiara Ntumi Nsom Awuranom Baanu”\nNya Akokoduru—Yehowa Ne Wo Boafo!\nƐyɛ Wo Dɛ Sɛ Yehowa Ani Wɔ Wo So?\nƆwɛn-Aban—Nea Adesua Nsɛm Wom | April 2014\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nNya Akokoduru—Yehowa Ne Wo Boafo!\n‘Nya akokoduru ka sɛ: “Yehowa ne me boafo.”’—HEB. 13:6.\nDɛn na awofo betumi ayɛ de aboa wɔn mmusua ma wɔasom Yehowa?\nƆkwan bɛn so na mmusua ti betumi ahwɛ wɔn mmusua a ɛho nhia sɛ wotu bata gyaw wɔn hɔ?\nSɛ Kristoni bi abusuafo reguan ne ho sɛ ɔnkɔ amannɔne nkɔpɛ sika a, dɛn na ɔbɛyɛ?\n1, 2. Sɛ wɔn a wɔatu bata san ba fie a, nsɛnnennen bɛn na wɔtaa hyia? (Hwɛ mfonini a ɛwɔ adesua yi mfiase no.)\nNÁ Eduardo anya adwuma pa bi reyɛ wɔ amannɔne. * Bosome so a, ne sika twoo. Nanso bere a ɔne Yehowa Adansefo fii ase suaa Bible no, ohui sɛ n’asɛde titiriw ne sɛ ɔbɛhwɛ n’abusua na waboa wɔn ma wɔasom Yehowa. Enti ɔsan kɔɔ ne kurom.—Efe. 6:4.\n2 Eduardo hui sɛ nea Yehowa pɛ ne sɛ ɔbɛkɔ akɔka n’abusua ho. Adesua a edi eyi anim no, yehui sɛ na nneɛma nyɛ mmerɛw mma Marilyn. Saa ara na Eduardo nso amfa no ahogono. Na ɛsɛ sɛ ɔtoto nneɛma yiye na ɔne ne yere ne ne mma ntam yɛ kama. Bio na ɔman no sikasɛm nyɛ papa, enti na aka sɛ obenya sika ahwɛ ne yere ne ne mma. Dɛn na ɔyɛe? Asafo no mufo bɛboa no anaa?\nƆMAA N’ANI KUU NE SOM HO NA OSIESIEE N’ABUSUA\n3. Sɛ awofo gyaw wɔn mma hɔ tu bata a, ɛka mmofra no sɛn?\n3 Eduardo kae sɛ: “Bere a me mma hia me no, saa bere no na migyaw wɔn hɔ kɔe. Ná minni hɔ na makenkan Bible mu nsɛm akyerɛ wɔn, ne wɔn abɔ mpae, ayɛ wɔn atuu ne wɔn adi agorɔ.” (Deut. 6:7) Ne babea panyin a yɛfrɛ no Anna kae sɛ: “Bere a me papa nni hɔ no na m’ani nnye. Ɔbae no, na nea yɛde nim no ara ne n’anim ne ne nne. Bere a ɔyɛɛ me atuu mpo ampusuw me.”\n4. Sɛ agya bi tu bata a, adɛn nti na ɛyɛ den sɛ obedi n’abusua so yiye?\n4 Sɛ agya bi tu bata a, ɛbɛyɛ den sɛ ɔbɛkɔ so adi n’abusua so. Eduardo yere Ruby kae sɛ: “Me kunu tuu kwan no na madan agya ne ɛna bere koro mu. Me ara na na ɛsɛ sɛ metoto biribiara wɔ abusua no mu. Bere a Eduardo bae no, na ɛsɛ sɛ mihu sɛ ɔbarima wɔ fie enti ɛsɛ sɛ mɛbrɛ me ho ase ma no. Ɛnnɛ ne nnɛ nyinaa mpo, ɛtɔ da a ɛsɛ sɛ mekae me ho sɛ me kunu wɔ hɔ.” (Efe. 5:22, 23) Eduardo nso kae sɛ: “Me mmabea no anim akokwaw wɔn maame anim, enti biribiara a ne nkyɛn na wɔkɔ. Me ne me yere hui sɛ ehia sɛ yɛma mmofra no hu sɛ biakoyɛ wɔ yɛn ntam. Afei, na ɛsɛ sɛ meyɛ nsakrae a ehia na midi m’abusua anim yiye.”\n5. Bere a Eduardo fi akwantu mu bae no, dɛn na ɔyɛ de siesiee n’abusua? Dɛn na efii mu bae?\n5 Eduardo de sii n’ani so sɛ ɔbɛyɛ nea obetumi biara asiesie n’abusua na wɔaboa wɔn ma wɔasom Yehowa. Na ɔpɛ sɛ ɔde nokware no dua ne mma mu. Ɔkae sɛ: “Ɛnyɛ m’ano kɛkɛ na mede bɛka sɛ medɔ Yehowa, na mmom mede me nneyɛe nso bɛkyerɛ na ayɛ nhwɛso ama me mma no.” (1 Yoh. 3:18) Yehowa hyiraa Eduardo anaa? Ne ba Anna kae sɛ: “Yehui sɛ yɛn papa rebɔ ne ho mmɔden sɛ ɔbɛhwɛ abusua no yiye na waka yɛn aba ne nkyɛn. Ɛno boaa yɛn paa.” Ɔtoaa so sɛ: “Bere a yehui sɛ ne nkɔso reda adi wɔ asafo no mu no, na ɛyɛ yɛn dɛ. Na wiase no pɛ sɛ ɛtwe yɛn fi Yehowa ho, nanso yehui sɛ nokware no da yɛn awofo koma so, enti yesuasuaa wɔn. Paapa hyɛɛ yɛn bɔ sɛ ɔrennyaw yɛn hɔ bio, na ampa ara nso wannyaw yɛn hɔ. Sɛ ogyaw yɛn hɔ a, anka ebia minni Yehowa ahyehyɛde no mu nnɛ.”\nGYE WO MFOMSO TOM\n6. Bere a ɔko gyina mu wɔ Balkan aman so no, dɛn na awofo bi hui?\n6 Bere a ɔko sii Balkan aman so no, na Adansefo pii ntumi nkɔ adwuma, enti wonyaa bere maa wɔn mma wɔ fie. Wɔne wɔn mma no dii agorɔ, wɔne wɔn suaa ade na wɔne wɔn bɔɔ nkɔmmɔ. Enti osuahu ahorow kyerɛ sɛ bere a ɔko no gyina mu mpo no, na mmofra no ani gye. Dɛn na yesua fi mu? Yehu sɛ mmofra hia wɔn awofo sen sika ne akyɛde. Bible ka sɛ, sɛ awofo nya bere ma wɔn mma na wɔtete wɔn a, ‘wonyin a, wɔremfi ho.’—Mmeb. 22:6.\n7, 8. (a) Mfomso bɛn na awofo a wofi akwantu mu ba no bi di? (b) Dɛn na awofo betumi ayɛ de asiesie wɔne wɔn mma ntam?\n7 Sɛ awofo bi fi akwantu mu san ba fie a, wɔn mma de abufuw ne muna na ehyia wɔn. Wɔnyɛ biribiara nkyerɛ sɛ wɔahu mpo sɛ wɔn awofo aba. Awerɛhosɛm ne sɛ ebia papa anaa maame no bɛka sɛ, “Moyɛ bonniayɛ paa. Munnim sɛ ɔbrɛ bebrebe yi nyinaa mo ntia”? Nanso nokwasɛm ne sɛ mmofra no di yaw sɛ maame anaa papa no gyaw wɔn hɔ. Ɛnde, dɛn na maame anaa papa no bɛyɛ de asiesie tebea no?\n8 Srɛ Yehowa sɛ ɔmma wo nhumu. Eyi bɛboa wo ma woate w’abusua ase. Afei sɛ wo ne wo yere ne wo mma rekasa a, gye tom sɛ woka ho bi na ɔhaw yi nyinaa aba. Sɛ wopa wɔn kyɛw a, ebia ebedwudwo wɔn koma. Sɛ wobɔ mmɔden sɛ wode yiye bɛto yiye a, wo yere ne wo mma behu sɛ wowɔ adwempa. Sɛ wunya abotare a, nkakrankakra w’abusua bɛka abɛn wo na wɔadi wo ni.\nSƐNEA ‘WOBƐHWƐ W’ANKASA WO NNIPA’\n9. Sɛ Bible ka sɛ Kristoni “nhwɛ n’ankasa ne nnipa” a, adɛn nti na ɛnkyerɛ sɛ ɔmfa n’adwene nyinaa nni wiase ahonyade akyi?\n9 Ɔsomafo Paulo kae sɛ, sɛ Kristofo nkwakoraa ne mmerewa hia mmoa a, ɛsɛ sɛ wɔn mma ne wɔn mmanana ‘tua wɔn awofo ne wɔn nananom ka sɛnea ɛsɛ.’ Nanso Paulo toaa so kae sɛ nea Kristofo hia ara ne wɔn ano aduan, nea wɔbɛhyɛ ne baabi a wɔde wɔn ti bɛto. Ɛnsɛ sɛ yɛde yɛ yɛn su sɛ yɛbɛhwehwɛ nneɛma a ɛbɛma afoforo afrɛ yɛn asomasi anaa ɔbenten anaa yebebiri yɛn mogya ani apɛ sika asum hɔ ama daakye. (Monkenkan 1 Timoteo 5:4, 8; 6:6-10.) Sɛ Bible ka sɛ Kristoni “nhwɛ n’ankasa ne nnipa” a, ɛnkyerɛ sɛ onni wiase ahonyade akyi. Ɛsɛ sɛ yɛkae sɛ wiase no retwam akɔ. (1 Yoh. 2:15-17) Ɛnsɛ sɛ yɛma ‘ahonyade daadaa’ yɛn anaa yɛma “asetena mu dadwen” bunkam yɛn so. Sɛ yɛyɛ saa a, yɛn abusua ‘rentumi nso nkwa ankasa no mu denneennen,’ na eyi bɛma nkwa a yebenya wɔ Onyankopɔn wiase foforo mu no ho aba asɛm.—Mar. 4:19; Luka 21:34-36; 1 Tim. 6:19.\n10. Adɛn nti na ɛbɛyɛ papa sɛ yɛrenyɛ biribi a ɛde ka bɛhyɛ yɛn kɔn?\n10 Yehowa nim sɛ yehia sika kakra. Nanso sika ntumi mmɔ yɛn ho ban; mmom nyansa a efi Yehowa hɔ na ebetumi ayɛ saa. (Ɔsɛnk. 7:12; Luka 12:15) Nkurɔfo a wɔpɛ sɛ wɔkɔ aburokyiri no pii ntumi nhu nea wɔde wɔn ho rekɔto mu. Afei nso biribiara nkyerɛ sɛ woduu hɔ ara na woanya adwuma reyɛ ma sika reba waawaa. Ɛtɔ da bi mpo a, wɔbɛkɔ no na asiane na ɛda hɔ retwɛn wɔn. Ebinom befi akwantu mu aba fie no na ɛka na ɛso wɔn. Ɛba saa a, bere a wɔde bɛsom Onyankopɔn no na wɔde resom wɔn a wɔde wɔn ka no. (Monkenkan Mmebusɛm 22:7.) Enti ne papa mu no, ɛnsɛ sɛ woyɛ biribi a ɛde ka bɛhyɛ wo kɔn.\n11. Sɛ abusua bi tumi toto wɔn sikasɛm yiye a, ɔkwan bɛn so na ɛtew wɔn dadwen so?\n11 Bere a Eduardo fi akwantu mu bae no, ohui sɛ ɛsɛ sɛ ɔtoto ne sikasɛm yiye na watumi ahwɛ n’abusua. Ɔne ne yere tena ase sesee nneɛma a wobehia ne sika a wɔbɛsɛe wɔ ho. Wotwitwaa nneɛma so koraa, enti nneɛma a kan na wɔtotɔ no, wogyae pii. Abusua no nyinaa gye toom, na wɔhwɛe sɛ wɔrentotɔ nneɛma biara a ɛho nhia. * Eduardo kae sɛ: “Yeyii yɛn mma fii sukuu a nkurɔfo atew a agye din (private school) de wɔn kɔɔ aban sukuu.” Ɔne ne n’abusua bɔɔ mpae sɛ Yehowa mmoa no na onnya adwuma a ɛrentwitware ne som mu. Yehowa tiee mpaebɔ no anaa?\n12, 13. Dɛn na agya bi yɛe de boaa n’abusua, na ɔkwan bɛn so na Yehowa hyiraa no?\n12 Eduardo kae sɛ: “Bere a mebae no, na nneɛma mu yɛ den paa. Mfe abien a edi kan no deɛ na minhu so koraa. Na m’akatua nye, enti sika kakra a mewɔ da hɔ no na na yɛde twitwa yɛn ho. Daa mefi adwuma bɛba fie no na mabubu. Nanso yɛantoto adesua mu, na daa na yebom kɔ asɛnka.” Eduardo bɔɔ ne tirim pɔw sɛ ɔrenyɛ adwuma biara a ɛbɛma watu kwan agyaw n’abusua hɔ. Ɔkae sɛ: “Misuaa nnwuma ahorow pii, enti sɛ ha anyɛ yiye a, na madan kɔ foforo so.”\nWubetumi asua nnwuma ahorow de ahwɛ w’abusua? (Hwɛ nkyekyɛm 12)\n13 Ná Eduardo de ka bi a ɛsɛ sɛ otua, nanso na ontumi ntua no ntɛmtɛm, enti daa na nsiho no reyɛ kɛse. Nanso eyi anhaw Eduardo; nea na ɛyɛ no dɛ ne sɛ ɔne n’abusua abom resom Yehowa. Eyi na Yehowa hwehwɛ sɛ awofo yɛ. Eduardo kae sɛ: “Sɛ wokyɛ sika a na minya wɔ amannɔne no mu du a, seesei minnya emu biako mpo, nanso yemmua nna. ‘Yehowa nsa nyɛ tiaa.’ Yesii gyinae mpo sɛ yɛbɛyɛ akwampae adwuma no. Anigyesɛm ne sɛ yefii akwampae adwuma ase no, ankyɛ na ɔman no sikasɛm fii ase yɛɛ yiye. Enti na ɛnyɛ den sɛ yɛn nsa bɛka nneɛma a yehia.”—Yes. 59:1.\nBERE A ABUSUAFO REGUAN WO HO\n14, 15. Sɛ abusuafo pɛ sɛ obi de honhom fam nneɛma sesa ahonyade a, dɛn na ɔbɛyɛ? Sɛ yɛyɛ nhwɛso pa a, dɛn na ebetumi afi mu aba?\n14 Baabi wɔ hɔ a nnipa susuw sɛ ɛyɛ wɔn asɛde sɛ wɔma wɔn abusuafo ne wɔn nnamfo sika anaa akyɛde. Eduardo kae sɛ: “Ɛyɛ yɛn amammerɛ sɛ yɛbɛkyɛ afoforo ade, na ɛyɛ yɛn dɛ sɛ yɛbɛyɛ saa. Nanso ɛnyɛ biribiara na wubetumi ayɛ.” Eduardo ama n’abusuafo ahu sɛ kakra a obetumi ayɛ aboa wɔn deɛ ɔbɛyɛ, nanso ehia sɛ ɔhwɛ ne yere ne ne mma na wotumi som Yehowa yiye.\n15 Ebinom nyaa kwan sɛ wɔbɛkɔ amannɔne, nanso wɔn yerenom ne wɔn mma nti, wɔankɔ. Saa ara na ebinom a wɔwɔ amannɔne sii gyinae sɛ wɔbɛba fie. Saafo no mu pii nnya no ahogono koraa. Abusuafo tu wɔn ano gu wɔn so na wɔka sɛ wɔadi abusua no huammɔ. Ebinom koraa ka sɛ wɔn tirim yɛ den na wɔmpɛ abusua no yiye. Nea enti a asɛm no haw abusuafo no ne sɛ wosusuw sɛ wɔama wɔn ano aduan abɔ wɔn. (Mmeb. 19:6, 7) Eduardo ba Anna kae sɛ: “Sɛ yɛamfa honhom fam nneɛma ansesa ahonyade a, ebia bere rekɔ so no abusuafo no bi behu sɛ yɛn som ne yɛn biribiara. Sɛ wutie abusuafo yɛ nea wɔbɛka biara a, ɛbɛyɛ dɛn na wɔahu sɛ wo som ho hia wo.”—Fa toto 1 Petro 3:1, 2.\nFA WO WERƐ HYƐ ONYANKOPƆN MU\n16. (a) Ɔkwan bɛn so na obi betumi ‘de nsusuwii hunu adaadaa ne ho’? (Yak. 1:22) (b) Gyinaesi bɛn na Yehowa hyira so?\n16 Onuawa bi gyaw ne kunu ne ne mma hɔ kɔɔ amannɔne. Bere a oduu hɔ no, ɔka kyerɛɛ mpanyimfo no sɛ: “Yɛde nneɛma pii bɔɔ afɔre ansa na meretumi aba ha. Na me kunu yɛ asafo mu panyin, na akwantu yi nti ɔde ne mpanyinni too hɔ. Enti migye di paa sɛ Yehowa behyira akwantu yi so.” Sɛ wiase agyapade nti obi de hokwan a ɔwɔ wɔ asafo no mu to hɔ a, ɛbɛyɛ dɛn na asɔ Yehowa ani? Sɛ yesi gyinae a ɛne n’apɛde nhyia a, ɛbɛyɛ dɛn na obehyira yɛn? Nanso sɛ yɛde yɛn werɛ hyɛ Yehowa mu na yesi gyinae pa a, yebenya n’anim dom.—Monkenkan Hebrifo 11:6; 1 Yohane 5:13-15.\n17. Adɛn nti na ɛsɛ sɛ yɛhwehwɛ Yehowa akwankyerɛ ansa na yɛasi gyinae, na yɛbɛyɛ no sɛn?\n17 Hwehwɛ Yehowa akwankyerɛ ansa na woasi gyinae, na ɛnyɛ bere a woasi gyinae no awie. Bɔ mpae srɛ Yehowa sɛ ɔmma wo honhom kronkron ne nyansa a ɛbɛkyerɛ wo kwan. (2 Tim. 1:7) Bisa wo ho sɛ: ‘Metie Yehowa wɔ biribiara mu anaa? Sɛ mpo merehyia ɔtaa a, metie no?’ Sɛ saa a, ɛnde sɛ ɔka sɛ wo ne w’abusua mmom ntena, na eyi bɛma wo sikasɛm aba fam mpo a, wubetie? (Luka 14:33) Hwehwɛ afotu fi mpanyimfo no hɔ na nya gyidi sɛ, sɛ wudi Yehowa akwankyerɛ akyi a, ɔno nso bedi ne bɔhyɛ so na waboa wo. Mpanyimfo no ntumi nsi gyinae mma wo, nanso wobetumi aboa wo ma woahu nea woyɛ a w’ani begye.—2 Kor. 1:24.\n18. Hena na ɛyɛ n’asɛde sɛ ɔhwɛ abusua no? Dɛn na afoforo betumi ayɛ de aboa?\n18 Yehowa hwɛ kwan sɛ abusua ti biara bɛhwɛ n’abusua da biara. Sɛ kwan bi bue ma obi sɛ ɔbɛkɔ amannɔne anaa sɛ afoforo guan ne ho sɛ ɔnkɔ, na osi gyinae sɛ ɔrennyaw n’abusua hɔ a, ɛsɛ sɛ yɛkamfo no na yɛbɔ mpae ma no. Sɛ atoyerɛnkyɛm si anaa yare bɔ yɛn nua bi mpofirim a, ɛyɛ hokwan a yɛde bɛkyerɛ yɛn dɔ. (Gal. 6:2, 5; 1 Pet. 3:8) Sɛ Kristoni bi ho kam saa a, wubetumi de sika aboa no? Anaa sɛ wuhu sɛ ohia adwuma bi ayɛ a, wubetumi aboa no ma wahwehwɛ bi? Sɛ woyɛ saa a, ebia ɛremma n’adwenem sɛ obegyaw n’abusua hɔ akɔhwehwɛ adwuma wɔ baabi.—Mmeb. 3:27, 28; 1 Yoh. 3:17.\nKAE SƐ YEHOWA NE WO BOAFO!\n19, 20. Adɛn nti na Kristofo betumi anya awerɛhyem sɛ Yehowa bɛboa wɔn?\n19 Bible ka sɛ: “Mommma sikanibere mmma mo asetena mu, na momma nea mowɔ no ara nnɔɔso mma mo. Na waka sɛ: ‘Merennyaw wo na merempa wo nso da.’ Ɛma yenya akokoduru ka sɛ: ‘Yehowa ne me boafo; merensuro. Dɛn na onipa betumi ayɛ me?’” (Heb. 13:5, 6) Dɛn na ɛkyerɛ sɛ asɛm yi yɛ nokware?\n20 Asɛm a asafo mu panyin bi kae ma yehu nokwasɛm bi. Ɔpanyin yi wɔ ɔman bi a wodi hia mu, na ɔkae sɛ: “Nkurɔfo taa ka sɛ Yehowa Adansefo deɛ daa na wɔn ani agye. Wohu nso sɛ Adansefo a ahia wɔn mpo siesie wɔn ho kama na wuhu wɔn a wobɛka sɛ wodi yiye sen afoforo.” Eyi ara na Yesu hyɛɛ bɔ sɛ wɔn a wɔde Ahenni no bedi kan no benya. (Mat. 6:28-30, 33) Yɛn soro Agya Yehowa dɔ wo na ɔpɛ sɛ esi wo ne wo mma yiye. Bible ka sɛ, ‘Yehowa de n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.’ (2 Be. 16:9) Yehowa akyerɛ yɛn kwan a yɛbɛfa so ahwɛ yɛn mmusua na yɛn nsa aka nea yehia. Sɛ yedi so a, ɛbɛkyerɛ sɛ yɛdɔ no na yɛwɔ ne mu gyidi. Efisɛ “eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den.”—1 Yoh. 5:3.\n21, 22. Adɛn nti na woasi wo bo sɛ wode wo werɛ bɛhyɛ Yehowa mu?\n21 Eduardo kae sɛ: “Bere a migyaw me yere ne me mma hɔ kɔtena amannɔne no deɛ, merentumi nyɛ ho hwee. Nea mmoa adi no, wonni nkɔ. Wɔn a na me ne wɔn yɛ adwuma no pii anya wɔn ho, nanso wonni anigye. Ɔhaw a wɔn mmusua refa mu no nyɛ asɛm ketewa. Nanso me ne me yere ne me mma ani gye paa! Na nea ɛyɛ me anika koraa ne sɛ anuanom a wɔwɔ yɛn man yi mu nni bi, nanso wɔntoto Yehowa som ase koraa. Yɛn nyinaa ahu sɛ asɛm a Yesu kae no yɛ nokware.”—Monkenkan Mateo 6:33.\n22 Enti nya akokoduru! Tie Yehowa na fa wo werɛ hyɛ ne mu. Sɛ wodɔ Onyankopɔn, na wodɔ wo yere ne wo mma a, ɛbɛka wo ma woahwɛ w’abusua yiye. Woyɛ saa a, wubehu sɛ ‘Yehowa ne wo boafo’ ampa.\n^ nky. 1 Wɔasesa din ahorow no.\n^ nky. 11 Hwɛ asɛm a wɔato din “How to Manage Money” (“Sɛnea Wobɛtoto Wo Sikasɛm”) wɔ September 2011 Nyan! (Borɔfo de no) mu.\nƆWƐN-ABAN—NEA ADESUA NSƐM WOM April 2014


Забур 113 CARS - Nnwom 113 ASCB\nAo, mo Awurade asomfoɔ, monkamfo no,\nmonkamfo Awurade din.\n2Momma wɔnkamfo Awurade din,\nseesei ne daa nyinaa.\n3Ɛfiri baabi a owia pue kɔsi faako a ɔkɔtɔ,\nma wɔnkamfo Awurade din.\n4Wɔama Awurade so aman nyinaa so,\nnʼanimuonyam tra ɔsorosoro.\n5Hwan na ɔte sɛ Awurade yɛn Onyankopɔn,\nƆbaako no a ɔdi ɔhene wɔ ɔsorosoro,\n6ɔno na ɔbɔ ne mu ase\nhwɛ ɔsorosoro ne asase.\n7Ɔma ahiafoɔ so firi mfuturo mu\nna ɔpagya onnibie firi nso sie so;\n8ɔde wɔn tena mmapɔmma mu,\nwɔn nkurɔfoɔ mmapɔmma mu.\n9Ɔbɔ obonini atenaseɛ wɔ ne fie\nsɛ ɔbaatan a nʼani gyeɛ.\nASCB : Nnwom 113


Yesu Mfatoho—Samariani Bi a Ɔkyerɛɛ sɛ Ɔyɛ Yɔnko Pa | Yesu Asetena\nKENKAN WƆ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Kazakh Kikaonde Kikongo Kikuyu Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Mauritian Creole Maya Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nNEA YƐYƐ A YƐBƐNYA DAA NKWA\nSAMARIANI BI A ƆYƐƐ NE YƆNKO YIE\nBere a Yesu da so wɔ Yerusalem mpɔtam hɔ no, Yudafo pii baa ne nkyɛn. Ebinom baa hɔ bɛtiee no, na ebinom nso bɛsɔɔ no hwɛe. Wɔn mu baako a ɔnim Mmara no bisaa Yesu sɛ: “Ɔkyerɛkyerɛfoɔ, ɛdeɛn na sɛ meyɛ a mɛnya daa nkwa?”—Luka 10:25.\nYesu huu sɛ ɛnyɛ biribi na ɔbarima no repɛ ahu. Ɛbɛyɛ sɛ na ɔpɛ sɛ Yesu ka asɛm bi a ɛbɛhyɛ Yudafo no abufuo. Ná ɔbarima no kura adwene bi dada, na Yesu huu akyire. Enti Yesu nso bisaa no biribi maa ɛkɔyii ne nsusuiɛ no puei.\nYesu bisaa no sɛ: “Ɛdeɛn na wɔatwerɛ no Mmara no mu? Wokenkan no sɛn?” Ná ɔbarima no asua Onyankopɔn Mmara, enti ɔfaa emu asɛm de maa mmuaeɛ. Ɔfa fii Deuteronomium 6:5 ne Leviticus 19:18. Ɔkaa sɛ: “‘Ɛsɛ sɛ wode w’akoma nyinaa ne wo kra nyinaa ne w’ahoɔden nyinaa ne w’adwene nyinaa dɔ Yehowa wo Nyankopɔn,’ ne ‘wo yɔnko sɛ wo ho.’” (Luka 10:26, 27) Ɔbarima no asɛmmisa no ho mmuaeɛ ne no anaa?\nYesu ka kyerɛɛ ɔbarima no sɛ: “Woabua no yie; ‘kɔ so yɛ yei na wobɛnya nkwa.’” Asɛm no anso hɔ ara. Mmuaeɛ a Yesu mae no, ɛnyɛ ɛno na na ɔbarima no rehwehwɛ, efisɛ ‘ɔpɛɛ sɛ ɔbu ne ho bem.’ Ná ɔbarima no pɛ sɛ ɔkyerɛ sɛ adwene a ɔkura no yɛ adwempa, na sɛnea ɔbu afoforo no nso, bɔne biara nni ho. Enti ɔbisaa Yesu sɛ: “Hwan paa ne me yɔnko?” (Luka 10:28, 29) Wohwɛ asɛmmisa no a, wobɛka sɛ ɛnyɛ asɛm biara, nanso na ɛyɛ asɛm paa. Adɛn ntia?\nYudafo no deɛ, sɛ obi mfa Yudafo atetesɛm nyɛ adwuma a, wɔmmu no sɛ wɔn “yɔnko.” Sɛ wohwɛ asɛm a ɛwɔ Leviticus 19:18 no a, wobɛka sɛ ɛfoa wɔn adwene no so. Ɛtɔ da a na Yudafo tumi nya adwene sɛ “mmara mma kwan” mpo sɛ wɔne obi a ɔnyɛ Yudani bɛbɔ. (Asomafoɔ Nnwuma 10:28) Enti na ɔbarima no ne Yesu asuafo no bi gye di sɛ, sɛ wɔyɛ wɔn mfɛfo Yudafo yie a, ɛno na ɛkyerɛ sɛ wɔyɛ atreneefo. Nanso sɛ obi nyɛ Yudani de a, ebia wɔne no renni no yie, efisɛ wɔmmu no sɛ wɔn “yɔnko.”\nƆbarima no ne Yudafo a wɔwɔ hɔ no, na Yesu bɛyɛ dɛn atene wɔn adwene a ɛrenhyɛ wɔn abufuo? Ɔkaa asɛm bi kyerɛɛ wɔn sɛ: “Ná ɔbarima bi firi Yerusalem resiane akɔ Yeriko, na ɔkɔtɔɔ adwotwafoɔ mu maa wɔworɔɔ ne ho ntadeɛ bobɔɔ no, gyaa no hɔ kɔeɛ a na watɔ bera.” Ɔtoaa so sɛ: “Ɛbaa sɛ na ɔsɔfoɔ bi retwam saa kwan no so, nanso berɛ a ɔhunuu no no, ɔfaa ɛkwan no fã baabi kɔeɛ. Saa ara na berɛ a Lewini bi nso duruu hɔ a ɔhunuu no no, ɔfaa ɛkwan no fã baabi kɔeɛ. Afei Samariani bi a ɔnam kwan no so retu kwan bɛtoo no, na ɔhunuu no no, ɔyɛɛ no mmɔbɔ.”—Luka 10:30-33.\nƆbarima a na Yesu ne no rekasa no, na ɔnim sɛ asɔfo no ne Lewifo a wɔne wɔn yɛ adwuma wɔ asɔrefie hɔ no mu pii te Yeriko. Ná wɔtwa kilomita 23 fi Yeriko kɔ asɔrefie hɔ. Ná kwan no so yɛ hu paa, efisɛ na adwowtwafo anaa nnipabɔnefo wɔ so. Sɛ Yudani bi kɔfa hɔ na ne ho ka adwaa mu a, hwannom na na wɔbɛtumi aboa no? Ɛnyɛ ne nuanom asɔfo ne Lewifo no ara? Nanso Yesu asɛm no mu deɛ, wɔammoa wɔn nua no. Samariani bi na ɔboaa no. Samariafo nso, na Yudafo mfa wɔn nyɛ hwee.—Yohane 8:48.\nDɛn na Samariani no yɛ de boaa Yudani a wapirapira no? Yesu toaa so sɛ: “Ɔbɛn no kyekyeree n’akuro no hwiee ngo ne nsã guu so. Afei ɔde no tenaa ɔno ara n’aboa so de no kɔɔ ahɔhodan mu kɔhwɛɛ no. Na adeɛ kyeeɛ no ɔyii denare mmienu de maa ahɔhodan sohwɛfoɔ no kaa sɛ, ‘Hwɛ no, na ɛka biara a wobɛbɔ wɔ yei akyi no, mesan ba a mɛtua ama wo.’”—Luka 10:34, 35.\nYesu ano sii no, ɔbisaa ɔbarima no asɛm bi a emu dɔ, na ɛma yɛhu sɛ Yesu yɛ Ɔkyerɛkyerɛfo a waben paa. Ɔbisaa no sɛ: “Mmiɛnsa yi mu hwan na wosusu sɛ wada ne ho adi sɛ ɔbarima a ɔkɔtɔɔ adwotwafoɔ mu no yɔnko?” Ɛbɛyɛ sɛ ɔbarima no ampɛ koraa sɛ ɔbɛbue n’ano aka sɛ ɛyɛ “Samariani no,” enti ɔkaa sɛ: “Deɛ ɔhunuu no mmɔbɔ no.” Afei Yesu yii asɛm no anim ka kyerɛɛ ɔbarima no sɛ: “Kɔ na wo nso kɔyɛ saa ara.”—Luka 10:36, 37.\nƐkwan a Yesu faa so kyerɛkyerɛe no yɛ paa. Anka Yesu bɛtumi aka akyerɛ ɔbarima no sɛ yɛka yɔnko a, wɔn a wɔnyɛ Yudafo nso ka ho bi. Nanso wohwɛ a, anka ɔbarima no ne Yudafo a wɔwɔ hɔ no ani bɛgye ho anaa? Ebia anka ɛrenyɛ wɔn dɛ. Ne saa nti, ɔbarima no asɛm a ɔbisaa sɛ, “Hwan paa ne me yɔnko?” no, Yesu faa kwan bi so maa ɔbarima no ne wɔn a wɔwɔ hɔ nyinaa nyaa ho mmuaeɛ. Enti yɛka yɔnko a, ɔne obi a ɔda ɔdɔ ne ayamye adi sɛnea Bible kyerɛ yɛn no.\nDɛn na ɛbɛyɛ sɛ ɛmaa ɔbarima bi bisaa Yesu nea ɔyɛ a ɔbɛnya daa nkwa?\nHwannom na Yudafo no susuu sɛ wɔyɛ wɔn yɔnko? Adɛn ntia?\nDɛn na Yesu kae a ɛma yɛhu nea yɔnko kyerɛ?\nBere a Yesu kae sɛ yɛnnɔ yɛn yɔnko no, dɛn na na ɔrepɛ akyerɛ? Yɛbɛyɛ dɛn ayɛ saa?


1 Juan 1 NVI - 1 Yohane 1 ASCB\n1Yɛretwerɛ mo afa Nkwa Asɛm a ɛwɔ hɔ firi ahyɛaseɛ: Deɛ yɛateɛ, deɛ yɛde yɛn ani ahunu, deɛ yɛhwɛeɛ na yɛde yɛn nsa kaeɛ. Yei ne Nkwa Asɛm a yɛreka ho asɛm no. 2Nkwa no daa ne ho adi no, yɛhunuiɛ. Ɛno enti, yɛka ho asɛm kyerɛ mo, ɛne nkwa a ɛnni awieeɛ a na ɛwɔ Agya no nkyɛn na wɔdaa no adi kyerɛɛ yɛn no. 3Yɛkaa deɛ yɛhunuiɛ na yɛteeɛ no kyerɛɛ mo nso, sɛdeɛ ɛbɛyɛ a, mo ne yɛn bɛnya ayɔnkofa wɔ ɔdɔ a yɛne Agya no ne Ɔba Yesu Kristo wɔ no mu. 4Yɛretwerɛ yei sɛdeɛ ɛbɛyɛ a yɛn anigyeɛ bɛwie pɛyɛ.\n5Afei, yei ne asɛm a yɛate afiri ne Ba no nkyɛn a yɛrebɔ mo amaneɛ. Onyankopɔn yɛ hann a esum nni ne mu koraa. 6Na sɛ afei yɛka sɛ yɛne no wɔ ayɔnkofa na saa ɛberɛ korɔ no ara mu yɛte sum mu a, na yɛredi atorɔ wɔ yɛn nsɛm ne yɛn nneyɛeɛ mu. 7Na sɛ yɛte hann mu sɛdeɛ ɔte hann mu no a, ɛnneɛ na yɛne yɛn ho yɛn ho wɔ ayɔnkofa, na ne Ba Yesu no mogya te yɛn ho firi bɔne nyinaa ho.\n8Sɛ yɛka sɛ yɛnni bɔne a, na yɛdaadaa yɛn ho, na nokorɛ no nni yɛn mu. 9Sɛ yɛka yɛn bɔne kyerɛ Onyankopɔn a, ɔyɛ ɔnokwafoɔ ne ɔteneneeni sɛ ɔde yɛn bɔne bɛkyɛ yɛn, na wate yɛn ho afiri deɛ ɛnte nyinaa ho. 10Sɛ yɛka sɛ yɛnyɛɛ bɔne a, yɛma Onyankopɔn yɛ ɔtorofoɔ a nʼAsɛm no nni yɛn mu.\nASCB : 1 Yohane 1


Nea Edi Kan a Ɔde Kɔmaa Korintofo 13:1-13\nƆdɔ—ɛyɛ ɔkwan a ɛkyɛn so (1-13)\n13 Sɛ meka nnipa ne abɔfo kasa na minni dɔ a, mete sɛ dawuru a ɛreyɛ dede anaa nnade a wɔde rebobom. 2 Na sɛ mewɔ nkɔmhyɛ akyɛde, na mete ahintasɛm kronkron nyinaa ne nimdeɛ nyinaa ase,+ na mewɔ gyidi nyinaa ma mitumi tutu mmepɔw, na minni dɔ a, mensɛ hwee.*+ 3 Na sɛ metɔn nea mewɔ nyinaa de tɔ aduan ma nkurɔfo,+ na mede me nipadua bɔ afɔre de hoahoa me ho na sɛ minni dɔ a,+ merennya so mfaso biara. 4 Ɔdɔ+ wɔ abotare*+ na ne yam ye.+ Ɔdɔ nyɛ ahoɔyaw.+ Ɛnyɛ anomdwa.* Ɛnyɛ ahomaso,+ 5 ɛnyɛ ade a ɛnsɛ,*+ ɛnhwehwɛ nea ɔno nko ara hia,+ ne bo nhaw no.+ Ɛmfa bɔne nhyɛ ne mu.+ 6 Enni nea ɛnteɛ ho ahurusi,+ na mmom edi nokware ho ahurusi. 7 Ɛtɔ ne bo ase biribiara mu,+ egye biribiara di,+ ɛwɔ biribiara mu anidaso,+ na egyina biribiara ano.+ 8 Ɔdɔ to ntwa da.* Nanso sɛ nkɔmhyɛ dom akyɛde wɔ hɔ a, ebefi hɔ; sɛ kasa horow* wɔ hɔ a, ebegyae; sɛ nimdeɛ wɔ hɔ a, ebefi hɔ. 9 Efisɛ yɛn nimdeɛ nni mu,+ na nkɔm a yɛhyɛ no nni mu, 10 na sɛ nea edi mu no ba a, nea enni mu no befi hɔ. 11 Bere a meyɛ abofra no, mekasae sɛ abofra, midwenee sɛ abofra, misusuw nsɛm ho sɛ abofra; na afei a mayɛ ɔpanyin yi, mayi mmofra suban no afi hɔ. 12 Seesei yɛhwɛ dade ahwehwɛ mu, na yenhu nneɛma yiye. Nanso bere bi bɛba a yebehu ade yiye te sɛ nea obi gyina yɛn anim. Seesei me nimdeɛ nni mu, nanso saa bere no, menya nimdeɛ a edi mu sɛnea me nso wonim me yiye no. 13 Na seesei de, nneɛma abiɛsa yi na ɛwɔ hɔ: gyidi, anidaso, ɔdɔ; na nea ɛyɛ kɛse wom paa ne ɔdɔ.+\n^ Anaa “mfaso biara nni me so.”\n^ Anaa “Entu ne ho.”\n^ Anaa “aniammɔnho.”\n^ Anaa “Ɔdɔ nni huammɔ.”\n^ Kyerɛ sɛ, anwonwade a ɛma wɔka kasa ahorow.


士师记 17 CCB - Atemmufoɔ 17 ASCB\n1Ɔbarima bi tenaa Efraim bepɔ asase so a na wɔfrɛ no Mika. 2Ɛda koro bi, ɔka kyerɛɛ ne maame sɛ, “Metee sɛ wodomee ɔkorɔmfoɔ a ɔwiaa wo nnwetɛbena kilogram dumienu firii wo nkyɛn no. Ɛyɛ, ɛnie. Me ara na mefaeɛ.”\nNe maame kaa sɛ, “Awurade nhyira wo sɛ woaka nokorɛ.” 3Ɔde sika no maa no no, ne maame no kaa sɛ, “Mede saa nnwetɛbena kilogram dumienu ne fa yi ma Awurade. Mɛma wɔayɛ nsɛsodeɛ ne ohoni a wɔagu de ahyɛ me babarima animuonyam.”\n4Enti ne maame de nnwetɛbena ahanu kɔmaa dwetɛdwumfoɔ na ɔde yɛɛ nsɛsodeɛ ne ohoni. Na wɔde sii Mika fie. 5Mika yɛɛ asɔreeɛ na ɔyɛɛ asɔfotadeɛ ne efiefoɔ ahoni kaa ho. Ɛnna ɔhyɛɛ ne mmammarima no mu baako ɔsɔfoɔ. 6Saa ɛberɛ no na Israel nni ɔhene, enti na nnipa no yɛ deɛ wɔpɛ biara.\n7Ɛda bi, Lewini aberanteɛ bi a ɔfiri Betlehem a ɛwɔ Yuda 8bɛduruu saa beaeɛ hɔ wɔ Efraim asase so a ɔrepɛ baabi pa atena. Ɛbaa sɛ, ɔkɔsoɛɛ Mika fie. 9Mika bisaa no sɛ, “Ɛhe na wofiri?”\nƆno nso buaa sɛ, “Meyɛ Lewini a mefiri Betlehem wɔ Yuda na merepɛ baabi matena.”\n10Mika ka kyerɛɛ no sɛ, “Wo ne me ntena ha, na wobɛyɛ agya ne ɔsɔfoɔ ama me. Mɛma wo nnwetɛbena gram ɔha ne dunan (114) afe biara; mɛma wo ntadeɛ ne aduane.” 11Lewini no penee so na ɔbɛyɛɛ sɛ Mika mmammarima no mu baako. 12Enti, Mika hyɛɛ Lewini no ɔsɔfoɔ, na ɔtenaa Mika fie. 13Na Mika kaa sɛ, “Menim sɛ Awurade bɛhyira me, ɛfiri sɛ, mewɔ Lewini a ɔresom sɛ me ɔsɔfoɔ.”\nASCB : Atemmufoɔ 17


Mateo 3 - Nkwa Asem (NA-TWI) | Biblica\nMateo 3 - Nkwa Asem (NA-TWI)\n1Bere a Yesu ne n’awofo wɔ Nasaret no, Yohane Osuboni bɛkaa asɛm wɔ Yudea sare so se, 2 “Monsakra mo su; momfa mo ho mma Onyankopɔn, na ɔsoro ahenni no abɛn.” 3 Yohane ne nea odiyifo Yesaia kaa ne ho asɛm se, “Obi nne reteɛm se, ‘Mommɔ kwan mma Awurade; momma n’atempɔn nteɛ!’ “\n4 Saa bere no, na Yohane fura yoma ho nhwi ntama, bɔ aboa nhoma abɔso. Na n’aduan yɛ mmoadabi ne ɛwo. 5 Yerusalemfo ne Yudeafo ne nnipa a wɔte Asubɔnten Yordan ho no nyinaa kɔɔ ne nkyɛn wɔ sare no so hɔ kotiee asɛm no bi. 6 Wɔkaa wɔn bɔne ma ɔbɔɔ wɔn asu wɔ Asubɔnten Yordan mu.\n7 Yohane hui sɛ Farisifo ne Sadukifo pii reba ne nkyɛn ma wɔabɔ wɔn asu no, ɔka kyerɛɛ wɔn se,\n“Awɔ mma! Hena na ɔka kyerɛɛ mo se munguan mfi Onyankopɔn abufuw a ɛreba no ano? 8 Ansa na wɔbɛbɔ mo asu no, ɛsɛ sɛ mosakra mo su na mubu ɔbra pa. 9 Munsusuw sɛ moyɛ Abraham asefo nti, mubetumi aguan afi asotwe a ɛbɛba mo so no ho. Merema mo ate ase sɛ Onyankopɔn betumi ama abo a ɛwɔ ha yi adan Abraham asefo.\n10 “Onyankopɔn de n’abonnua ato dua biara a ɛnsow aba pa ntini ho sɛ ɔde betwa, na ɔde agu gya mu ahyew no.\n11 “Me de, mede nsu na ɛrebɔ wɔn a wɔasakra wɔn su no asu. Nanso nea odi m’akyi reba no de, ɔso sen me, a ne mpaboa mpo, mensɛ sɛ mikita. Ɔno de, sɛ ɔba a, ɔde Honhom Kronkron ne ogya na ɛbɛbɔ mo asu. 12 Obehuhuw aburow no so ayiyi mu aba pa no afi ntɛtɛ no mu, na ɔde aba pa no akosie, na ɔde ogya a ennum da ahyew ntɛtɛ no pasaa.”\n13 Yesu tee Yohane Osuboni nka no, ofi Galilea baa Asubɔnten Yordan ho sɛ Yohane mmɔ no asu. 14 Yohane hui sɛ ɔmfata sɛ ɔbɔ Yesu asu. Eyi nti, ɔkae se, “Wo na ɛsɛ sɛ wobɔ me asu, na ɛnyɛ me.”\n15 Ɛnna Yesu nso ka kyerɛɛ no se, “Etwa ara na etwa sɛ wobɔ me asu sɛnea ɛbɛyɛ a nea Onyankopɔn ahyɛ ato hɔ no bɛba mu.” Yesu asɛm a ɔkae no nti, Yohane bɔɔ no asu.\n16 Yohane asubɔ no akyi a ofi nsu no mu baa koko so pɛ, ɔsoro bue maa no. Ohuu Onyankopɔn Honhom sɛ ɛresian ba no so sɛ aborɔnoma. 17 Ɛhɔ ara, nne bi fi soro kae se, “Oyi ne me dɔ Ba a ɔsɔ m’ani.”\nNA-TWI : Mateo 3


Dɛn na Bible Ka Fa Owu Akyi Asetena Ho?\nƆwɛn-Aban | No. 4 2017\nKENKAN WƆ Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nASƐM A ƐDA SO | DƐN NA BIBLE KA FA OWU NE NKWA HO?\nNea Bible Ka Fa Owu ne Nkwa Ho\nSɛ yebue Bible no kɔ Genesis na yɛkenkan adebɔ ho asɛm a, yehu sɛ Onyankopɔn ka kyerɛɛ onipa a odi kan, Adam sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.” (Genesis 2:16, 17) Nea saa asɛm no kyerɛ ara ne sɛ, sɛ Adam dii Onyankopɔn mmara yi so a, anka ɔrenwu, na mmom anka ɔbɛkɔ so atena Eden turo no mu.\nAdam yɛɛ osetie a, anka ɔbɛtena ase daa. Nanso awerɛhosɛm ne sɛ bere a ne yere Hawa de aduaba a Onyankopɔn abara maa no no, ɔboapa buu n’ani guu Onyankopɔn mmara so na ogye dii. (Genesis 3:1-6) Asoɔden a wɔyɛe no, yɛda so ara rehu ho amane nnɛ. Ɔsomafo Paulo kyerɛkyerɛɛ asɛm yi mu sɛ: “Ɛnam onipa biako so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) ‘Onipa baako’ a Bible ka ne ho asɛm no, ɔno ne Adam. Bɔne bɛn na wɔreka ho asɛm no? Adɛn nti na ɛkɔfaa owu bae?\nAdam boapa buu Onyankopɔn mmara so; ɛno ne bɔne no. (1 Yohane 3:4) Bɔne nso deɛ, ɛso akatua ne owu sɛnea na Onyankopɔn aka akyerɛ Adam no. Mmere tenten a na Adam ne ne mma a ɔbɛwo wɔn daakye no bɛkɔ so adi Onyankopɔn mmara so no, na bɔne remma wɔn ho, na na wɔrenka owu nso nhwɛ da. Onyankopɔn ammɔ nnipa sɛ yenwu. Ɔbɔɔ yɛn sɛ yɛntena ase daa.\nSɛnea Bible aka no, owu ‘atrɛw aka nnipa nyinaa.’ Obiara ntumi nnye asɛm yi ho kyim. Nanso, yemmisa sɛ biribi hyɛ yɛn mu a sɛ yewu a, ɛno deɛ ɛkɔ so tena ase anaa? Nnipa pii bɛka sɛ aane, biribi hyɛ yɛn mu a yɛfrɛ no ɔkra a ɛno deɛ enwu da. Sɛ nkurɔfo ka saa a, nea ɛkyerɛ ara ne sɛ, Onyankopɔn dii atoro kyerɛɛ Adam. Adɛn nti na yɛreka saa? Efisɛ sɛ yewu na biribi a ɛhyɛ yɛn mu tumi fi yɛn mu kɔtena baabi a, ɛnde yɛrentumi nka sɛ owu yɛ bɔne ho asotwe, sɛnea Onyankopɔn kae no. Bible ka sɛ: “Onyankopɔn ntumi nni atoro.” (Hebrifo 6:18) Nokwasɛm ne sɛ, Satan mmom na odii atoro ka kyerɛɛ Hawa sɛ: “Ɛnyɛ owu na mubewu.”—Genesis 3:4.\nWei ma asɛmmisa bi sɔre. Ɛne sɛ, Sɛ ɔkra a enwu da nkyerɛkyerɛ no nam atorodi so na ɛbae a, ɛnde sɛ obi wu a, ɛhe paa na ɔkɔ?\nBIBLE MA YENYA NKYERƐKYERƐMU A EMU DA HƆ\nAdebɔ ho asɛm a wɔakyerɛw wɔ Genesis no ka sɛ: “Yehowa Nyankopɔn de fam dɔte nwenee onipa na ohuw nkwa home guu ne hwene mu, na onipa no bɛyɛɛ ɔkra teasefo, [anaa ɔteasefo].” Hebri asɛmfua ne’phesh * na wɔkyerɛɛ ase “ɔteasefo.” Nea ɛkyerɛ ankasa ne “abɔde a ɔhome.”—Genesis 2:7.\nBible ma emu da hɔ pefee sɛ, bere a Onyankopɔn bɔɔ onipa no, wamfa ɔkra a enwu da biara anhyɛ onipa mu. Mmom, onipa biara yɛ “ɔteasefo.” Ɛno nti na sɛ wohwehwɛ Bible mu sɛ dɛn ara a, worenhu baabiara a Bible de asɛm “ɔkra a enwu da” yɛ adwuma no.\nSɛ Bible nka sɛ onipa wɔ biribi a yɛfrɛ no ɔkra a enwu da a, ɛnde adɛn nti na ɔsom ahorow pii kyerɛkyerɛ saa? Sɛ yebenya asɛm yi ho mmuae a, gye sɛ yɛn nyinaa dan yɛn ani kyerɛ tete Egypt.\nABOSONSOM NKYERƐKYERƐ BI MU TRƐWEE\nAka bɛyɛ mfe ahanan ama wɔawo Yesu no, Helani abakɔsɛm kyerɛwfo Herodotus kaa sɛ Egyptfo na “wodii kan kaa no denneennen sɛ onipa wɔ ɔkra a enwu da.” Tete Babilonfo nso sosɔɔ ɔkra a enwu da nkyerɛkyerɛ no so. Ebeduu bere a Alexander Ɔkɛseɛ no dii Middle East so nkonim wɔ afe 332 A.Y.B. no, na Hela nyansapɛfo atrɛw saa nkyerɛkyerɛ no mu, na ankyɛ na nkyerɛkyerɛ no trɛw faa Hela Ahemman no mu nyinaa.\nSɛ wohwehwɛ Bible mu sɛ dɛn ara a, worenhu asɛm, “ɔkra a enwu da” wom\nAsomafo no bere so no, Yudafo akuw atitiriw mmienu, Essenfo ne Farisifo nso kyerɛkyerɛɛ sɛ sɛ obi wu a, ne kra no kɔ so ara tena ase. Nhoma bi ka sɛ: “Helafo nkyerɛkyerɛ a Yudafo suae no na ɛma wobegye dii sɛ ɔkra a enwu da bi wɔ hɔ. Plato nyansapɛ nso ka ho bi paa na Yudafo no nyaa saa gyidi no.” (The Jewish Encyclopedia) Josephus yɛ Yudani abakɔsɛm kyerɛwfo a ɔno nso tenaa ase wɔ asomafo no bere so. Ɔkaa sɛ, ɔkra a enwu da nkyerɛkyerɛ no nni Kyerɛw Kronkron no mu, na mmom efi “Helafo gyidi” mu. Ɔkyerɛe sɛ Helafo anansesɛm akyerɛwfo na ɛde saa nkyerɛkyerɛ no bae.\nBere a Helafo amammerɛ kɔɔ so trɛwee no, wɔn a wɔkyerɛ sɛ wɔyɛ Kristofo nso begyee saa abosonsomfo nkyerɛkyerɛ yi toom. Abakɔsɛm kyerɛwfo Jona Lendering nso kaa sɛ, “Plato kyerɛkyerɛe sɛ bere bi na yɛn kra te baabi pa, nanso seesei de abɛtena wiase bɔne mu. Saa nkyerɛkyerɛ yi nti, anyɛ den sɛ wɔde Plato nyansapɛ ne Kristosom bɛfrafra.” Saa na ɛyɛe a ɔkra a enwu da nkyerɛkyerɛ a efi abosonsom mu no bɛhyɛɛ “Kristofo” asɔre ahorow mu, na abɛka wɔn nkyerɛkyerɛ atitiriw ho.\n“NOKWARE NO BƐMA MOADE MO HO”\nƆsomafo Paulo a ɔtenaa ase wɔ tete Kristofo bere so no bɔɔ kɔkɔ sɛ: “Asɛm a efi honhom mu no ka pefee sɛ akyiri yi mmere mu no, ebinom bɛtwe wɔn ho afi gyidi no ho akodi nnaadaasɛm a efi honhom mu ne adaemone nkyerɛkyerɛ akyi.” (1 Timoteo 4:1) Hwɛ sɛnea saa asɛm no abam! “Adaemone nkyerɛkyerɛ” no, emu baako ne ɔkra a enwu da. Bible mfoa saa nkyerɛkyerɛ yi so. Mmom efi tete abosonsom ne nyansapɛ ahorow mu.\nNea ɛsɛ sɛ ɛma yɛn ani gye ne sɛ, Yesu kaa sɛ: “Mubehu nokware no, na nokware no bɛma moade mo ho.” (Yohane 8:32) Ɔsom ahorow pii nkyerɛkyerɛ ne nneyɛe gu Onyankopɔn ho fĩ. Nanso esiane sɛ yɛate nokware a ɛwɔ Bible mu no ase yiye nti, yɛade yɛn ho afi ho. Bio nso, atetesɛm ne gyidihunu a nkurɔfo de bata owu ho no, nokware a ɛwɔ Onyankopɔn Asɛm mu ama yɛade yɛn ho afi ho.—Hwɛ adaka a n’asɛmti ne “ Ɛhe na Awufo Wɔ?”\nNá ɛnyɛ yɛn Bɔfo no adwene ne sɛ nnipa bɛtena asase so mfe 70 anaa 80 pɛ, na akyiri yi wakɔtena ase daa wɔ baabi foforo. Nea enti a ɔbɔɔ nnipa ne sɛ yɛbɛyɛ mma a yetie n’asɛm, na yɛatena ase daa wɔ asase yi ara so. Adwene a Onyankopɔn de bɔɔ nnipa yi kyerɛ sɛ ɔdɔ yɛn, na biribiara ntumi nsesa Onyankopɔn adwene. (Malaki 3:6) Onyankopɔn de ne honhom kaa odwontofo bi ma ɔmaa yɛn awerɛhyem sɛ: “Treneefo benya asase no adi, na wɔatena so daapem.”—Dwom 37:29.\n^ nky. 9 Bible nkyerɛase bi te sɛ King James Version ne Catholic Douay Version, kyerɛ ne’phesh ase “ɔkra teasefo.” Nanso, nkyerɛase pii a wɔayɛ no nnansa yi te sɛ The New English Bible kyerɛ ne’phesh ase “abɔde a ɔte ase.” New International Version ne The Jerusalem Bible kyerɛ ase “ɔteasefo.” Today’s English Version nso kyerɛ ase tiawa sɛ “ofii ase homee.”\nEnti Nnipa Betumi Atena Ase Daa?\nMfe kakra a atwam ni, nyansahufo yɛɛ nhwehwɛmu bi. Wɔkyerɛ sɛ wɔahu afifide bi wɔ po ase. Wogye di sɛ saa afifide no adi mfe mpempem pii, na ebetumi aba sɛ ɛno ne abɔde a nkwa wom a akyɛ paa wɔ asase yi so. Ɛyɛ sare ahorow a ɛwɔ po ase, na ɛwɔ Mediterranea po no mu. Saa sare yi ka Posidonia oceanica sare abusua no ho. Ɛtrɛw fi Spain kɔka Cyprus.\nEnti sɛ afifide bi betumi anyin akyɛ saa a, ɛnde nnipa nso ɛ? Nyansahufo bi a wɔasua onyinkyɛ ho ade akyerɛ sɛ wɔwɔ anidaso sɛ nnipa betumi anyin akyɛ. Nhwɛso bi ni. Nhoma bi a ɛka onyinkyɛ ho asɛm akyerɛkyerɛ saa asɛm no mu sɛ wɔnam “nyansahu so ayɛ onyinkyɛ ho nhwehwɛmu adu akyiri paa.” Baabi a nyansahufo ayɛ nhwehwɛmu adu no, daakye na yebehu sɛ wobetumi aboa ama nnipa anyin akyɛ anaa.\nNanso sɛ nnipa betumi atena ase daa a, ennyina nhwehwɛmu a nyansahufo reyɛ no nnɛ no so. Bible twe yɛn adwene kɔ yɛn Bɔfo Yehowa Nyankopɔn so, na ɛka sɛ: “Efisɛ wo nkyɛn na nkwa nsuti wɔ.” (Dwom 36:9) Yesu Kristo bɔɔ Onyankopɔn mpae sɛ: “Eyi ne daa nkwa, sɛ wobehu wo, nokware Nyankopɔn koro pɛ no, yiye, ne nea wosomaa no no, Yesu Kristo.” (Yohane 17:3) Nokwasɛm ne sɛ, mmɔden a yɛrebɔ sɛ yebehu Yehowa Nyankopɔn ne ne Ba Yesu Kristo na yɛayɛ nea ɛsɔ wɔn ani no, ɛno na ɛbɛma yɛanya nhyira a ɛtena hɔ daa.\nNyansahufo gye di sɛ afifide ahorow bi a ɛka saa po ase sare yi abusua ho no adi mfe mpempem pii\nƐHE NA AWUFO WƆ?\nBible ka no tiawa sɛ awufo wɔ adamoa mu, na wɔretwɛn owusɔre. (Yohane 5:28, 29) Awufo nhu amane, na wɔnte yaw biara nso, efisɛ “awufo de, wonnim biribiara.” (Ɔsɛnkafo 9:5) Bere a na Yesu rekyerɛkyerɛ no, ɔde owu totoo nnahɔɔ ho. (Yohane 11:11-14) Enti enhia sɛ yesuro wɔn a wɔawuwu no, na enhia nso sɛ yɛbɔ afɔre de pata wɔn. Awufo rentumi mmoa yɛn, na saa ara nso na wɔrentumi nhaw yɛn. Nea enti a ɛte saa ne sɛ, “adwuma ne adwene ne nimdeɛ ne nyansa biara nni Adamoa mu.” (Ɔsɛnkafo 9:10) Onyankopɔn beyi owu afi hɔ daa, na ɔnam owusɔre so na ɛbɛyɛ saa.—1 Korintofo 15:26, 55; Adiyisɛm 21:4.\nNea Enti a Wubetumi Agye Nea Bible Ka Adi\nYebetumi asi yɛn bo paa aka sɛ nea Bible ka no yebetumi de yɛn ho ato so. Adɛn ntia? Susuw nea edidi so yi ho hwɛ:\nNe Kyerɛwfo Da Nsow: Nhoma 66 na ɛbom yɛ Bible. Nnipa bɛyɛ 40 na wɔkyerɛwee. Egyee bɛboro mfe 1,600 ansa na wɔrekyerɛw Bible no awie. Wofii ase kyerɛw Bible no afe 1513 A.Y.B., na wɔkyerɛw wiei bɛyɛ afe 98 Y.B. Wei nyinaa akyi no, emu nsɛm nyinaa hyia, na ɛtɔ asom. Wei kyerɛ sɛ ade nyinaa so tumfoɔ Nyankopɔn no ankasa na ɔkyerɛw Bible no. Ɔno na ɔkaa nsɛm no maa mmarima no kyerɛwee.\nEmu Nsɛm ne Abakɔsɛm Hyia: Nsɛm a asisi a wɔakyerɛw wɔ Bible mu ne abakɔsɛm a edi mũ hyia pɛpɛɛpɛ. Nhoma bi ka sɛ: “Nkurɔfo a wɔkyerɛw ɔdɔ ho nsɛm, anansesɛm, ne adansekurum nhoma nkyerɛ beae ne bere pɔtee a asɛm bi sii, . . . nanso Bible deɛ, sɛ ɛka asɛm bi a, ɛkyerɛ beae ne bere pɔtee a asɛm no sii pɛpɛɛpɛ.”—A Lawyer Examines the Bible.\nEmu Nsɛm ne Nyansahu Hyia: Bible nyɛ nyansahu nhoma, nanso sɛ ɛka nyansahu ho asɛm a, ɛka no pɛpɛɛpɛ. Bible dii kan kaa nsɛm bi bere tenteenten ansa na nnipa rebehu. Nhwɛso bi ni. Sɛ wohwɛ Leviticus nhoma no ti 13 ne ti 14 a, wubehu ahonidi ne ayarefo a woyi wɔn fi nnipa mu ho mmara pii a wɔde maa Israelfo no. Bible kaa wei ho asɛm bere tenteenten ansa na nyansahufo rehu mmoawammoawa a wɔde yare ba ne nsanyare ho nsɛm. Bible san ka sɛ, asase yɛ kurukuruwa, na ɛsensɛn wim a hwee nkura mu. Egyee mfe ɔhaha pii ansa na nyansahufo retumi ate saa nsɛm yi ase.—Hiob 26:7; Yesaia 40:22.\nWeinom nyinaa yɛ nhwɛso kakraa bi a edi adanse sɛ Bible no yɛ nokware. Bible ka sɛ: “Kyerɛwnsɛm no nyinaa fi Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ.”—2 Timoteo 3:16.\nAnidaso wɔ Hɔ Ma Awufo—Wobɛyɛ Dɛn Ahu sɛ Ɛyɛ Nokware?\nBible ma yɛhu nneɛma mmienu nti a yɛbɛtumi agye adi paa sɛ owɔsɔreɛ no bɛba.\nShare Share Nea Bible Ka Fa Owu ne Nkwa Ho\nASƐM A ƐDA SO Asɛm Bi a Ɛkyere Adwene\nASƐM A ƐDA SO Nea Bible Ka Fa Owu ne Nkwa Ho\nBere a Owuyare Abɔ Wo Dɔfo Bi\nElias Hutter ne Hebri Bible Ahorow a Ɔyɛe a Ɛda Nsow No\nHebri Nkyerɛwde Ketewaa no Ma Yenya Awerɛhyem Kɛse\nParadise Wɔ Asase So—Nnaadaa Anaa Nokwasɛm?\nAdɛn Nti na Nnipa Wu?\nText Baabi a wubetumi atwe nneɛma akenkan ƆWƐN-ABAN Dɛn na Bible Ka Fa Owu ne Nkwa Ho?\nAudio Baabi a wubetumi atwe nneɛma abɔ atie ƆWƐN-ABAN Dɛn na Bible Ka Fa Owu ne Nkwa Ho?\nShare Share ƆWƐN-ABAN Dɛn na Bible Ka Fa Owu ne Nkwa Ho?\nDɛn na Bible Ka Fa Owu ne Nkwa Ho?\nƆWƐN-ABAN Dɛn na Bible Ka Fa Owu ne Nkwa Ho?\nDɛn Ne Bɔne?\nDɛn Ne Ɔkra?


Djela Apostolska 10 CRO - Asomafo 10 AKCB\n1Ɔbarima bi tenaa Kaesarea a ne din de Kornelio. Na ɔyɛ Roma asraafo bi a wɔn din de Italia Asraafodɔm no so panyin. 2Na ɔne ne fifo nyinaa yɛ Nyamesurofo. Ɔyɛ obi a na ɔboa ahiafo na daa ɔbɔ mpae nso. 3Da bi awia bɛyɛ nnɔnabiɛsa na ohuu Onyankopɔn bɔfo wɔ anisoadehu mu se waba ne nkyɛn abɛfrɛ no se, “Kornelio!”\n4Kornelio de hu hwɛɛ no dinn. Obisae se, “Ɛyɛ dɛn Awurade?”\nƆbɔfo no buae se, “Wo mpae ne wʼadɔe a woyɛ ahiafo no adu Onyankopɔn anim sɛ nkae ade. 5Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro mmra. 6Ɔte ɔbarima bi a wɔfrɛ no Simon a ɔhyɛ mmoa nhoma aduru a ne fi bɛn mpoano no nkyɛn.”\n7Ɔbɔfo no kasa kyerɛɛ no wiee a ɔkɔe no, Kornelio frɛɛ nʼasomfo baanu, san frɛɛ nʼasraafo no mu baako a ɔyɛ Onyamesuroni kaa wɔn ho, 8kaa biribiara a wahu no kyerɛɛ wɔn somaa wɔn Yopa.\n9Ade kyee a wɔrekɔ no, ɛbɛyɛ owigyinae a wɔrebɛn kurow no na Petro kɔɔ ɔdan a ɔte mu no atifi kɔbɔɔ mpae. 10Saa bere no, na ɔkɔm de no a wogu so reyɛ aduan ama no na ɔkɔɔ tebea bi a ɛte sɛ adaeso mu. 11Ohuu sɛ ɔsoro abue na biribi a ɛte sɛ ntama kɛse a wɔakyekyere fi ɔsoro afanan resian ba fam. 12Na ntɔteboa ahorow ne mmoa a wɔwea ne wuram nnomaa ahyɛ saa ntama no ma. 13Afei nne bi ka kyerɛɛ no se, “Petro, sɔre na kum bi we!”\n14Petro buae se, “Dabi da, Awurade, minnii biribiara a ɛho ntew da.”\n15Nne no ka kyerɛɛ no bio se, “Biribiara a Onyankopɔn atew ho no, nka se ɛho ntew.”\n16Saa anisoadehu yi baa mprɛnsa. Afei ntama no san kɔɔ ɔsoro.\n17Saa bere a na Petro redwinnwen anisoadehu no ho no, nnipa a Kornelio somaa wɔn no koduu Petro abobow ano. 18Wɔfrɛ bisae se, “Saa ofi yi mu na Simon Petro te no ana?”\n19Petro gu so redwinnwen anisoadehu no ho no, Honhom Kronkron ka kyerɛɛ no se, “Simon, mmarima baasa bi rehwehwɛ wo. 20Sian si fam. Ntwentwɛn wo nan ase na wo ne wɔn nkɔ, efisɛ me na masoma wɔn.”\n21Petro sian kɔɔ fam kɔka kyerɛɛ wɔn se, “Mene onipa a morehwehwɛ no no, na mo amanneɛ?”\n22Nnipa no buaa no se, “Yefi asraafo panyin Kornelio nkyɛn. Ɔyɛ ɔtreneeni ne Onyamesuroni a Yudafo nyinaa bu no. Onyankopɔn bɔfo ka kyerɛɛ no se ɔnsoma mfrɛ wo mmra ne fi na ontie asɛm bi mfi wo nkyɛn.” 23Petro gyee nnipa no, som wɔn hɔho.\nAde kyee no, Petro ne nnipa no ne agyidifo bi a wofi Yopa bɔɔ anan kɔe. 24Ade kyee a oduu Kaesarea no, na Kornelio afrɛfrɛ nʼabusuafo ne ne nnamfonom ahyia retwɛn no. 25Petro reyɛ awura fie hɔ no, Kornelio hyiaa no, buu no nkotodwe. 26Nanso Petro ka kyerɛɛ no se, “Sɔre, efisɛ me nso meyɛ onipa sɛ wo ara.”\n27Petro ne Kornelio gu so rekasa no, wowuraa ofi no mu kɔtoo nnipa bebree. 28Petro ka kyerɛɛ wɔn se, “Mo ara munim pefee sɛ Yudafo mmara mma Yudani kwan sɛ ɔkɔsra amanamanmuni anaasɛ ɔde ne ho bɔ no. Nanso Onyankopɔn akyerɛ me sɛ, ɛnsɛ sɛ meka sɛ onipa bi ho ntew. 29Eyi nti na mosoma bɛfrɛɛ me no mantwentwɛn me nan ase no. Afei kyerɛ me nea enti a wosoma bɛfrɛɛ me no.”\n30Kornelio kae se, “Nnɛ ne nnaanan awia nnɔnabiɛsa a merebɔ mpae wɔ me fi no, mihuu sɛ ɔbarima bi a ɔhyɛ atade a ɛhyerɛn gyina mʼanim.10.30 Kasa a wɔtaa ka de kyerɛ ɔsoro bɔfo a ɔba sɛ onipa (Mat 28.3; Mar 16.5; Yoh 20.12). 31Ɔkae se, ‘Kornelio, wo mpaebɔ ne wʼadɔe a woyɛ ahiafo no adu Onyankopɔn anim sɛ nkae ade. 32Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro no mmra. Ɔte ɔbarima bi a wɔfrɛ no Simon a ɔhyɛ mmoa nhoma aduru a ne fi bɛn mpoano no nkyɛn.’ 33Mesoma ma wɔbɛfrɛɛ wo, na wo nso woayɛ ade sɛ woaba. Mprempren, yɛn nyinaa ahyia wɔ Onyankopɔn din mu rebetie asɛm biara a Awurade ahyɛ wo sɛ ka kyerɛ yɛn no.”\n34Petro fii ase kasae se, “Afei mahu sɛ ɛyɛ nokware sɛ Onyankopɔn nyɛ nyiyimu, 35na mmom ɔman biara mu, nea ɔyɛ ade trenee no ogye no. 36Munim asɛmpa a ɛfa asomdwoe ho a ɛnam yɛn Awurade Yesu Kristo a ɔyɛ nnipa nyinaa Awurade no so de brɛɛ Israelfo no. 37Munim nsɛm a esisii wɔ Yudea, a efii ase wɔ Galilea, Yohane asubɔ ho asɛnka no akyi. 38Munim sɛnea Onyankopɔn de Honhom Kronkron ne tumi maa Yesu Nasareni no. Esiane sɛ Onyankopɔn ka ne ho no nti ɔkɔɔ mmeaemmeae, yɛɛ papa, saa wɔn a ɔbonsam afa wɔn no yare.\n39“Yɛyɛ dwuma a odii wɔ Yudaman mu ne Yerusalem no ho nnansefo. Wɔbɔɔ no asennua mu kum no. 40Nanso ne nnansa so no, Onyankopɔn ma ɔsɔre fii awufo mu ma okoyii ne ho adi. 41Wanyi ne ho adi ankyerɛ nnipa nyinaa sɛ yɛn a yɛyɛ nnansefo a Onyankopɔn ayi yɛn dedaw no. Ɔsɔre fii awufo mu no, yɛne no didi nomee. 42Na ɔhyɛɛ yɛn sɛ, yɛnka asɛmpa no nkyerɛ nnipa nyinaa, na yenni ne ho adanse sɛ, ɔno ne nea Onyankopɔn ayi no asi hɔ sɛ ommu ateasefo ne awufo atɛn no. 43Adiyifo nyinaa kaa ne ho asɛm se, wɔnam ne din so de obiara a ogye no di no bɔne bɛkyɛ no.”\n44Petro gu so rekasa no, Honhom Kronkron baa wɔn a wɔretie asɛm no nyinaa so. 45Yudafo agyidifo a wɔne Petro fi Yopa bae no ho dwiriw wɔn sɛ Onyankopɔn ahwie nʼakyɛde a ɛyɛ Honhom Kronkron no agu amanamanmufo no nso so. 46Efisɛ wɔtee sɛ wɔreka kasa foforo reyi Onyankopɔn ayɛ wɔ ne kɛseyɛ ho.\nPetro kae se, 47“Saa nnipa yi anya Honhom Kronkron sɛnea yɛn nso yenyaa bi no. Obi betumi asiw wɔn asubɔ ho kwan ana?” 48Petro hyɛɛ sɛ wɔmmɔ wɔn asu wɔ Yesu Kristo din mu. Afei wɔsrɛɛ no sɛ onni nna kakra wɔ wɔn nkyɛn.\nAKCB : Asomafo 10


Nnwom 75 | Intanɛt So Bible| Wiase Foforɔ Nkyerɛaseɛ\nAbɔnefo bɛnom Yehowa kuruwa ano (8)\nWɔde ma dwom kyerɛfo. Ɔkwan a wɔfa so to dwom no: “Nsɛe Me.” Asaf+ dwom. 75 O Onyankopɔn, yɛda wo ase, yɛda wo ase;Wo din nni akyirikyiri,+Na nkurɔfo ka w’anwonwadwuma ho asɛm. 2 Woaka sɛ: “Sɛ mehyɛ bere a,Mibu atɛntrenee. 3 Bere a asaase ne ɛsofo rewosow biribiri* no,Me na na mikura ne nnyinaso mu.” (Sela) 4 Wɔn a wɔhoahoa wɔn ho no, meka kyerɛɛ wɔn sɛ: “Monnhoahoa mo ho,” Na meka kyerɛɛ nnebɔneyɛfo sɛ: “Mommfa mo ahoɔden nnhoahoa mo ho.* 5 Mommfa mo ahoɔden nntu mo ho saa;Mommfa ahomaso nnkasa. 6 Efisɛ obi rentumi nnya anuonyamMfi apuei, atɔe, anaa anaafo. 7 Onyankopɔn ne Ɔtemmufo.+ Ɔbrɛ obi ase, na ɔma obi so.+ 8 Yehowa kura kuruwa wɔ ne nsam;+Nsã* a ɛwom no repuw ahuru, na wɔafra no yiye. Nea ɛte biara obehwieAma nnebɔneyɛfo a wɔwɔ asaase so nyinaa anom, na wɔbɛnom nea ada ase no mpo.”+ 9 Me de, mɛka ho asɛm daa;Mɛto ayeyi nnwom* ama Yakob Nyankopɔn. 10 Efisɛ waka sɛ: “Mɛma nnebɔneyɛfo ahoɔden* nyinaa asa,Na atreneefo ahoɔden de, ɛbɛyɛ kɛse.”*\n^ Nt., “renan.”\n^ Nt., “Mommmoma mo mmɛn so.”\n^ Nt., “Metwitwa nnebɔneyɛfo mmɛn nyinaa agu.”\n^ Nt., “mmɛn de, wɔbɛma so.”


Sɛnea Ɛsɛ sɛ Yɛne Obi a Wɔatu no Di | Onyankopɔn Dɔ\nSɛnea Ɛsɛ sɛ Yɛne Obi a Wɔatu no Di\nSɛ yɛn busuani anaa yɛn adamfo bi yɛ bɔne na wankyerɛ ahonu ma enti wotu no fi asafo no mu a, etumi haw yɛn paa. Na sɛnea yɛbɛyɛ yɛn ade wɔ Bible akwankyerɛ ho wɔ asɛm yi ho no bɛkyerɛ baabi a ɔdɔ a yɛwɔ ma Onyankopɔn ne nokware a yedi wɔ ne nhyehyɛe ho no kodu. * Susuw nsɛmmisa bi a ebetumi asɔre wɔ asɛm yi mu ho hwɛ.\nƆkwan bɛn so na ɛsɛ sɛ yɛne obi a wɔatu no di? Bible ka sɛ: “Mo ne obi a wɔfrɛ no onua a ɔyɛ oguamammɔfo anaa odifudepɛfo anaa ɔbosonsonni anaa obi a ɔsopa afoforo anaa ɔsabofo anaa ɔpoobɔfo mmmɔ, na mo ne saa nipa no nnnidi mpo.” (1 Korintofo 5:11) Ɛdefa obiara a “ɔntena Kristo nkyerɛkyerɛ mu” ho no, yɛkenkan sɛ: “Munnnye no nnkɔ mo fie na munnkyia no nso. Na obiara a obekyia no no yɛ ne bɔne no fafafo.” (2 Yohane 9-11) Enti yɛne wɔn a wɔatu wɔn no mmɔ nkɔmmɔ a ɛfa honhom fam nneɛma ho na yɛne wɔn mmɔ fekuw biara. September 15, 1981, Borɔfo Ɔwɛn-Aban kratafa 25, kae sɛ: “Nkyia kɛkɛ a wubekyia obi no betumi akowie nkɔmmɔbɔ mu na adan adamfofa. So yɛbɛpɛ sɛ yekyia obi a wɔatu no de fi adamfofa a ɛte saa ase?”\nSo ehia sɛ yɛtwe yɛn ho fi obi a wɔatu no ho koraa? Tebea ahorow bi nti, ehia sɛ yɛyɛ saa. Nea edi kan no, ɛbɛkyerɛ sɛ yedi Onyankopɔn ne n’Asɛm nokware. Ɛnyɛ bere a ɛbɛyɛ mmerɛw ama yɛn nko na yetie Yehowa na mmom bere a ɛyɛ den nso. Ɔdɔ a yɛwɔ ma Onyankopɔn no ka yɛn ma yedi ne mmara nyinaa so, na yehu sɛ ɔdɔ yɛn na ne mmara so wɔ mfaso ma yɛn. (Yesaia 48:17; 1 Yohane 5:3) Nea ɛto so mmienu, yɛn ho a yɛbɛtwe afi abɔnefo a wonnu wɔn ho ho no bɔ yɛne asafo no mufo a aka no ho ban fi honhom fam ne abrabɔ fam nkekae ho na ɛma asafo no din ho tew. (1 Korintofo 5:6, 7) Nea ɛto so mmiɛnsa, sɛ yedi Bible nnyinasosɛm akyi pɛpɛɛpɛ a, ebetumi aboa nea wɔatu no no mpo. Sɛ yegye asɛnni boayikuw no gyinaesi tom a, ebetumi aka ɔbɔnefo a wannye mpanyimfo no mmoa antom no koma. Sɛ ohu sɛ ontumi ne n’adɔfo mmɔ fekuw bio a, ebia ɛbɛboa no ma ‘n’ani aba ne ho so’ na wahu aniberesɛm a ɛwɔ ne bɔne no mu na wayɛ nsakrae a ɛfata asan aba Yehowa nkyɛn.—Luka 15:17.\nNa sɛ wotu yɛn busuani bi nso ɛ? Sɛ ɛba saa a, ɔdɔ a yɛwɔ ma yɛn busuani no bɛsɔ yɛn nokwaredi ahwɛ. Ɔkwan bɛn so na ɛsɛ sɛ yɛne obusuani a wɔatu no di? Yɛrentumi nka nea ebetumi asɔre biara ho asɛm, nanso momma yensusuw nsɛm mmienu bi ho.\nƐtɔ da bi a na obusuani a wɔatu no no ne abusuafo a aka no te fie baako mu. Tu a wɔatu no no ntwa wɔn abusuabɔ no mu, enti ebia wɔbɛkɔ so ne no ayɛ nneɛma bi sɛ abusuafo. Nanso ɔkwan a onii no afa so no kyerɛ sɛ ɔno ankasa asɛe honhom mu abusuabɔ a ɛda ɔne n’abusuafo a wɔyɛ gyidifo no ntam no. Enti abusuafo a wodi Yehowa nokware rentumi nkɔ so ne nea wɔatu no no mmɔ sɛ Kristoni bio. Nhwɛso bi ni: Sɛ abusua no hyia sɛ wɔreyɛ abusua som na nea wɔatu no no wɔ hɔ a, ɔrennya adesua no mu kyɛfa. Nanso sɛ nea wɔatu no no yɛ abofra a, ɛnde ɛyɛ awofo no asɛde sɛ wɔkyerɛkyerɛ no na wɔteɛ no so. Enti awofo no fi ɔdɔ mu bɛyɛ nhyehyɛe ne abofra no ayɛ Bible adesua. *—Mmebusɛm 6:20-22; 29:17.\nƐtɔ da bi nso a na nea wɔatu no no ne abusua no nte faako. Ɛwom sɛ ebia ɛho behia sɛ da koro da koro bi wohyia susuw abusuasɛm bi ho deɛ, nanso sɛ ɛba saa a, ɛsɛ sɛ wotwa no tiaa. Kristofo abusua a wodi nokware mfa nsɛm nyiyi wɔn ho ano ne nea wɔatu no a ɔte baabi foforo no nni nkitaho. Mmom, esiane sɛ wodi Yehowa ne n’ahyehyɛde no nokware nti, wɔde wɔn nneyɛe bɛkyerɛ sɛ wogye nea Kyerɛwnsɛm no ka fa wɔn a wɔatu wɔn ho no tom. Nokware a wobedi wɔ saa kwan no so no bɛboa ɔbɔnefo no ma wanya nteɛso a wɔde ama no no so mfaso. *—Hebrifo 12:11.\n^ nky. 1 Bible nnyinasosɛm koro yi ara na ɛwɔ hɔ ma obi a n’ankasa atwe ne ho afi asafo no ho.\n^ nky. 2 Sɛ wopɛ sɛ wuhu nsɛm pii fa mmofra a wɔatu wɔn a yɛne wɔn te fie ho a, hwɛ Ɔwɛn-Aban October 1, 2001, kratafa 16-17, ne Ɔwɛn-Aban June 15, 1989, kratafa 20.\n^ nky. 3 Sɛ wopɛ sɛ wuhu nsɛm pii fa sɛnea wo ne obusuani a wɔatu no bedi ho a, hwɛ Kyerɛwnsɛm mu afotu a wɔaka ho asɛm wɔ Ɔwɛn-Aban June 1, 1988, kratafa 27-31, ne Ɔwɛn-Aban January 1, 1982, kratafa 3-7 no.


Wowɔ Atɛntrenee Ho Adwene a Yehowa Wɔ no Bi? | Adesua\n“Mɛbɔ Yehowa din . . . , ɔyɛ Onyankopɔn nokwafo a nkontomposɛm biara nni n’akwan mu.”—DEUT. 32:3, 4.\nNNWOM: 110, 2\nSƐ WOBU YƐN ATƐNKYEA NA YƐKAE KYERƐW NSƐM A EDIDI SO YI A, ƐBƐBOA YƐN SƐN?\n1, 2. (a) Atɛnkyea bɛn na wobuu Nabot ne ne mmabarima no? (b) Suban mmienu bɛn na yebesusuw ho wɔ adesua yi mu?\nWO DE, hwɛ asɛm. Wɔatwa atoro de bɔne bi a emu yɛ duru ho sobo abɔ ɔbarima bi. Wogyinaa atosɛm a adansefo bi a wonim wɔn paa sɛ wɔyɛ ahuhufo kae so buu ɔbarima no fɔ. Wei maa n’abusuafo ne ne nnamfo ho dwiriw wɔn, na wɔn koma tui. Bere a wɔn a wɔdɔ atɛntrenee hui sɛ wɔrekum ɔbarima a ɔnyɛɛ bɔne biara ne ne mmabarima no, wo de, hwɛ sɛnea wɔn ho bedwiriw wɔn. Nea yɛreka yi, ɛnyɛ anansesɛm. Wei yɛ asɛm a ɛtoo Yehowa somfo nokwafo Nabot a ɔtenaa ase wɔ Israel hene Ahab nniso ase no.—1 Ahe. 21:11-13; 2 Ahe. 9:26.\n2 Adesua yi mu no, yebesusuw asɛm bi a ɛtoo Nabot ho. Yɛbɛsan asusuw asɛm bi a ɛtoo asafo mu panyin nokwafo bi a na ɔwɔ Kristofo asafo no mu wɔ asomafo no bere so ho. Saa panyin no dii mfomso kɛse bi. Bere a yɛresusuw Bible mu nsɛm yi ho no, yebehu sɛ ehia sɛ yenya ahobrɛase na ama yɛanya atɛntrenee ho adwene a Yehowa wɔ no bi. Yɛbɛsan ahu sɛ, sɛ yehu sɛ ntɛnkyea bi rekɔ so wɔ asafo no mu, na yeyi yɛn yam sɛ yɛde bɔne befiri a, na yɛresuasua atɛntrenee ho adwene a Yehowa wɔ no bi.\n3, 4. Ná Nabot yɛ onipa bɛn, na adɛn nti na wantɔn ne bobeturo amma Ɔhene Ahab?\n3 Ná Nabot di Yehowa nokware wɔ bere a na Israelfo dodow no ara resuasua Ɔhene Ahab ne ne yere Ɔhemmaa Yesebel ɔbɔnefo no. Ná saa Baal asomfo no mmu Yehowa anaa ne mmara. Nanso, na abusuabɔ a Nabot ne Yehowa wɔ no som bo ma no sen ne nkwa mpo.\n4 Kenkan 1 Ahene 21:1-3. Bere a Ahab kae sɛ ɔbɛtɔ Nabot bobeturo no anaa ɔde bobeturo foforo a eye sen ne de no besi n’ananmu no, Nabot ampene. Adɛn ntia? Nabot kyerɛkyerɛɛ mu nidi mu sɛ: “Ɛmpare me sɛ megyina Yehowa anim de m’agyanom agyapade ama wo.” Yehowa mmara a ɔde maa Israelfo no nti na Nabot ampene asɛm a Ahab kae no so no. Ná Yehowa mmara no kyerɛ sɛ, ɛnsɛ sɛ Israelfo tɔn wɔn abusuakuw agyapade korakora. (Lev. 25:23; Num. 36:7) Ɛda adi pefee sɛ, na Nabot wɔ adwene a Yehowa wɔ wɔ nneɛma ho no bi.\n5. Dɛn na Yesebel yɛe sɛnea ɛbɛyɛ a wobekum Nabot?\n5 Awerɛhosɛm ne sɛ, esiane sɛ Nabot amfa ne bobeturo no amma Ɔhene Ahab nti, Ahab ne ne yere yɛɛ nneɛma bi a ɛyɛ hu. Nea ɛbɛyɛ na Yesebel anya Nabot bobeturo no ama ne kunu nti, Yesebel ma wotwaa atoro too Nabot so ma wokunkum ɔne ne mmabarima. Dɛn na na Yehowa bɛyɛ wɔ atɛnkyea a ɛyɛ hu yi ho?\n6, 7. Dɛn na Yehowa yɛe de kyerɛe sɛ ɔdɔ atɛntrenee? Adɛn nti na wohwɛ a, ɛbɛyɛ sɛ nea Yehowa yɛe no kyekyee Nabot abusuafo ne ne nnamfo werɛ?\n6 Ntɛm ara na Yehowa somaa Elia ma okohyiaa Ahab. Elia ka kyerɛɛ Ahab sɛ ɔyɛ owudifo, na ɔyɛ ɔkorɔmfo nso. Atemmu bɛn na Yehowa kae sɛ ɔde bɛba Ahab so wɔ nea ɔyɛe no ho? Yehowa sii gyinae sɛ, sɛnea wokum Nabot ne ne mmabarima no, saa ara na na wobekum Ahab, ne yere, ne ne mmabarima.—1 Ahe. 21:17-25.\n7 Awudisɛm a Ahab kɔfa bae no maa Nabot abusuafo ne ne nnamfo dii awerɛhow. Nanso, ɛbɛyɛ sɛ nea ɛma wonyaa awerɛkyekye kakra ne sɛ, wohui sɛ Yehowa ahu atɛnkyea no na wayɛ ho biribi ntɛm ara nso. Ne nyinaa mu no, biribi a na wɔnhwɛ kwan sii akyiri yi, na ɛbɛyɛ sɛ ɛno sɔɔ wɔn ahobrɛase ne Yehowa mu ahotoso a wɔwɔ no hwɛe.\n8. Dɛn na Ahab yɛe wɔ Yehowa atemmusɛm no ho, na dɛn na efii mu bae?\n8 Bere a Ahab tee Yehowa atemmusɛm no ara pɛ na “osuan n’atade mu, na ɔde atweaatam kataa ne ho; odii mmuada na ɔdaa atweaatam mu na ɔnantew awerɛhow mu.” Ahab brɛɛ ne ho ase! Dɛn na efii mu bae? Yehowa ka kyerɛɛ Elia sɛ: “Esiane sɛ wabrɛ ne ho ase m’anim nti, meremfa mmusu no mma wɔ ne nna mu. Ne ba nna mu na mede mmusu no bɛba ne fie.” (1 Ahe. 21:27-29; 2 Ahe. 10:10, 11, 17) Enti, Yehowa a “ɔhwehwɛ koma mu” no huu Ahab mmɔbɔ.—Mmeb. 17:3.\nAHOBRƐASE BƆ YƐN HO BAN\n9. Adɛn nti na na ahobrɛase bɛbɔ Nabot abusuafo ne ne nnamfo ho ban?\n9 Asotwe a wɔamfa amma Ahab so wɔ ne bere so no kaa wɔn a na wonim bɔne kɛse a Ahab ayɛ no sɛn? Ɛyɛɛ te sɛ nea wɔtwee asotwe a wɔkae sɛ wɔde bɛba Ahab so no sanee, na ɛbɛyɛ sɛ ɛno sɔɔ Nabot abusuafo ne ne nnamfo gyidi hwɛe. Sɛ ɛsɔɔ wɔn gyidi hwɛe a, ɛnde na ahobrɛase bɛbɔ wɔn ho ban ama wɔakɔ so de nokwaredi asom Yehowa, na wɔanya ahotoso sɛ Onyankopɔn ntumi mmu atɛnkyea da. (Kenkan Deuteronomium 32:3, 4.) Sɛ Yehowa nyan treneefo fi awufo mu a, Nabot, ne mmabarima no, ne wɔn abusuafo benya atɛntrenee a edi mũ. (Hiob 14:14, 15; Yoh. 5:28, 29) Afei nso, onipa a ɔbrɛ ne ho ase nim sɛ, “adwuma biara, nea ahintaw nyinaa, papa oo, bɔne oo, nokware Nyankopɔn no bebu ho atɛn.” (Ɔsɛnk. 12:14) Nokwasɛm ne sɛ, sɛ Yehowa rebu atɛn a, nneɛma a osusuw ho no bi wɔ hɔ a yennim. Enti, ahobrɛase bɛbɔ wɔn a wɔn ho nni asɛm no ho ban ama wɔakɔ so anya Yehowa mu gyidi.\n10, 11. (a) Tebea ahorow bɛn na ebetumi asɔ atɛntrenee ho adwene a yɛwɔ no ahwɛ? (b) Akwan bɛn so na ahobrɛase bɔ yɛn ho ban?\n10 Sɛ asafo mu mpanyimfo no si gyinae bi a wonte ase anaa ebia wo ne wɔn nyɛ adwene a, dɛn na wobɛyɛ? Nhwɛso bi ni. Sɛ ɔsom hokwan bi a w’ani kũ ho fi wo nsa a, dɛn na wobɛyɛ? Na sɛ obi a wodɔ no na ɔsom hokwan a ɛte saa fii ne nsa nso ɛ? Sɛ wotu wo kunu anaa wo yere, wo babarima anaa wo babea, anaa w’adamfo paa fi asafo no mu na wo ne mpanyimfo no nyɛ adwene a, dɛn na wobɛyɛ? Na sɛ mpanyimfo no ada mmɔborɔhunu adi akyerɛ ɔdebɔneyɛfo bi, na ɛyɛ wo sɛ mpanyimfo no dii mfomso nso ɛ? Tebea ahorow a ɛte saa betumi asɔ gyidi a yɛwɔ wɔ Yehowa ne n’ahyehyɛde no mu ahwɛ. Sɛ wuhyia sɔhwɛ a ɛte saa a, ɔkwan bɛn so na ahobrɛase bɛbɔ wo ho ban? Momma yensusuw nneɛma mmienu bi ho nhwɛ.\nSɛ asafo mu mpanyimfo de gyinae bi a wɔasi to gua na wo ne wɔn nyɛ adwene a, dɛn na wobɛyɛ? (Hwɛ nkyekyɛm 10, 11)\n11 Nea edi kan, ahobrɛase bɛka yɛn koma ama yɛagye atom sɛ yennim nokwasɛm a ɛwɔ asɛm no mu nyinaa. Sɛ yɛte nka sɛ yenim asɛm bi mu yiye mpo a, Yehowa nkutoo na otumi hu nea ɛwɔ obi koma mu. (1 Sam. 16:7) Nokwasɛm turodoo yi a yebehu no bɛma yɛabrɛ yɛn ho ase, yɛagye atom sɛ ɛnyɛ biribiara na yenim, na yɛasesa adwene a yɛwɔ wɔ asɛm no ho. Nea ɛto so mmienu, sɛ wɔabu yɛn atɛnkyea paa mpo a, ahobrɛase bɛboa yɛn ama yɛayɛ osetie, na yɛatɔ yɛn bo ase atwɛn Yehowa ama wasiesie atɛnkyea no. Sɛnea onyansafo no kyerɛwee no: ‘Ebesi wɔn a wosuro nokware Nyankopɔn no yiye, na ɔdebɔneyɛfo de, ɛrensi no yiye koraa; na ɔrentumi mma ne nna nyɛ tenten.’ (Ɔsɛnk. 8:12, 13) Akyinnye biara nni ho sɛ, sɛ yɛyɛ yɛn ade ahobrɛase mu a, ɛbɛboa yɛn nyinaa wɔ Onyankopɔn som mu.—Kenkan 1 Petro 5:5.\nNYAATWOM BI A ƐKƆƆ SO\n12. Asɛm bɛn na yɛrebesusuw ho, na adɛn ntia?\n12 Kristofo a na wɔwɔ Antiokia a ɛwɔ Siria wɔ asomafo no bere so hyiaa tebea bi. Ɛsɔɔ ahobrɛase ne ɔpɛ a na wɔwɔ sɛ wɔde bɔne befiri no hwɛe. Momma yensusuw saa asɛm no ho na yɛnhwɛ sɛnea ɛbɛboa yɛn ama yɛahwehwɛ adwene a yɛwɔ wɔ bɔne fafiri ho mu. Sɛ yɛyɛ saa a, ɛbɛboa yɛn nso ama yɛahwehwɛ su a yɛda no adi wɔ bɔne fafiri ho mu, na ama yɛahu abusuabɔ a ɛwɔ bɔne fafiri ne Yehowa atɛntrenee mu yiye.\n13, 14. Ɔsom hokwan ahorow bɛn na na ɔsomafo Petro wɔ, na dɛn na ɔyɛe de kyerɛe sɛ ɔwɔ akokoduru?\n13 Ná ɔsomafo Petro yɛ asafo mu panyin a wonim no yiye wɔ Kristofo asafo no mu. Ná Petro yɛ Yesu adamfo, na na Yesu ama no adwuma titiriw bi. (Mat. 16:19) Sɛ nhwɛso no, afe 36 Y.B. no, Petro nyaa hokwan kɔkaa asɛmpa no kyerɛɛ Kornelio ne ne fiefo. Ná saa da no yɛ da titiriw efisɛ na Kornelio yɛ Amanaman muni a ontwaa twetia. Bere a Kornelio ne ne fiefo nyaa honhom kronkron no, Petro kae sɛ: “Eyinom anya honhom kronkron sɛ yɛn ara, enti hena na obetumi asiw wɔn kwan sɛ yɛmmfa nsu mmmɔ wɔn asu?”—Aso. 10:47.\n14 Afe 49 Y.B. no, asomafo no ne mpanyimfo no hyiaam wɔ Yerusalem sɛ wɔrebɛhwɛ sɛ ebia ɛho behia sɛ Amanaman mufo a wɔabɛyɛ Kristofo no twa twetia anaa. Nhyiam no ase no, Petro de akokoduru kasae. Ɔkaee anuanom no sɛ, mfe bi a atwam no, Amanaman mufo a wontwaa twetia nyaa honhom kronkron akyɛde no. Adanse a Petro dii no boaa akwankyerɛ kuw a na ɛwɔ asomafo no bere so no paa ma wotumi sii gyinae. (Aso. 15:6-11, 13, 14, 28, 29) Ɛbɛyɛ sɛ Kristofo a na wɔyɛ Yudafo ne Kristofo a na wɔyɛ Amanaman mufo no nyinaa ani sɔɔ akokoduru a Petro de kyerɛkyerɛɛ asɛm no mu no. Enti na ɛrenyɛ den koraa sɛ tete Kristofo no benya ɔbarima a ne ho akokwaw saa no mu ahotoso!—Heb. 13:7.\n15. Bere a na Petro wɔ Antiokia a ɛwɔ Siria no, mfomso bɛn na odii? (Hwɛ mfonini a ɛwɔ adesua yi mfiase no.)\n15 Bere a wowiee nhyiam a wɔyɛe afe 49 Y.B. no akyi bere tiaa bi no, Petro kɔɔ Antiokia a ɛwɔ Siria. Bere a na Petro wɔ hɔ no, ɔne ne nuanom a wɔyɛ Amanaman mufo no bɔe a na biribiara nhaw no. Akyinnye biara nni ho sɛ, nimdeɛ ne osuahu a na Petro wɔ no boaa wɔn paa. Nanso, bere a mpofirim ara Petro ne wɔn annidi bio no, ɛbɛyɛ sɛ wɔn ho dwiriw wɔn, na ɛyɛɛ wɔn yaw paa. Asafo no mufo foforo a wɔyɛ Yudafo a na Barnaba mpo ka ho dii mfomso kodii Petro akyi. Dɛn na ɛmaa Kristoni a ne ho akokwaw a ɔyɛ asafo mu panyin no dii mfomso kɛse a ɛte saa? Ná saa mfomso no betumi de mpaapaemu aba asafo no mu. Nea ɛho hia paa no, sɛ asafo mu panyin bi ka asɛm bi anaa ɔyɛ biribi ma ɛyɛ yɛn yaw a, dɛn na yebetumi asua afi mfomso a Petro dii no mu ama aboa yɛn?\n16. Ɔkwan bɛn so na wɔteɛɛ Petro so, na nsɛmmisa bɛn na ɛsɔre?\n16 Kenkan Galatifo 2:11-14. Nnipa ho suro na esum Petro afiri. (Mmeb. 29:25) Ná Petro nim adwene a Yehowa wɔ wɔ Amanaman mufo no ho. Nanso, na osuro sɛ anhwɛ a na Yerusalem asafo no mufo a wɔyɛ Yudafo a wɔatwa twetia no abu no animtiaa. Ɔsomafo Paulo a na ɔno nso wɔ nhyiam a wɔyɛe wɔ Yerusalem afe 49 Y.B. ase no kaa Petro anim wɔ Antiokia, na ɔpaa Petro nyaatwom no ho ntama. (Aso. 15:12; Gal. 2:13) Kristofo a wɔyɛ Amanaman mufo a mfomso a Petro dii no haw wɔn no, na wɔbɛyɛ wɔn ade sɛn wɔ asɛm no ho? Ná wɔbɛma ato wɔn hintidua anaa? Yemmisa sɛ, mfomso a Petro dii no, na ɛbɛma ɔsom hokwan ahorow a ɛsom bo a ɔwɔ no afi ne nsa anaa?\nFA BƆNE FIRI\n17. Ɔkwan bɛn so na Petro nyaa Yehowa bɔne fafiri so mfaso?\n17 Ɛda adi sɛ, Petro brɛɛ ne ho ase gyee nteɛso a Paulo de maa no no toom. Asɛm biara nni Kyerɛwnsɛm no mu a ɛkyerɛ sɛ ɔsom hokwan ahorow a na Petro wɔ no fii ne nsa. Nokwasɛm ne sɛ, akyiri yi mpo, Onyankopɔn honhom kaa Petro ma ɔkyerɛw nkrataa mmienu a ɛbɛyɛɛ Bible no fã. Krataa a ɛto so mmienu a Petro kyerɛwee no mu no, ɔkaa Paulo ho asɛm sɛ “yɛn nua dɔfo.” (2 Pet. 3:15) Ɛwom sɛ ebia mfomso a Petro dii no yɛɛ asafo no mufo a wɔyɛ Amanaman mufo no yaw de, nanso Yesu a ɔyɛ asafo no ti no kɔɔ so de Petro yɛɛ adwuma. (Efe. 1:22) Wei maa asafo no mufo nyaa hokwan suasuaa sɛnea Yesu ne n’Agya de bɔne firi no. Yennim nea asɛm no kowiei, nanso yegye di sɛ obiara amma Petro a ɔyɛ onipa a ɔtɔ sin no mfomso no anto no hintidua.\n18. Tebea ahorow bɛn mu na ɛho behia sɛ yɛda atɛntrenee ho adwene a Yehowa wɔ no bi adi?\n18 Asomafo no bere so no, na asafo mu mpanyimfo a wɔyɛ pɛ nni Kristofo asafo no mu. Na saa ara nso na asafo mu mpanyimfo a wɔyɛ pɛ nni Kristofo asafo no mu nnɛ, efisɛ “yɛn nyinaa di mfomso mpɛn pii.” (Yak. 3:2) Ebia ɛrenyɛ den koraa sɛ yebegye saa asɛm yi atom. Nanso, nea ɛyɛ den ne bere a sintɔ nti onua bi ayɛ yɛn ade ama ayɛ yɛn yaw. Ɛba saa a, yɛbɛda adwene a Yehowa wɔ wɔ atɛntrenee ho no bi adi anaa? Nhwɛso bi ni. Sɛ asafo mu panyin bi ka asɛm bi na ɛyɛ te sɛ nea onni wo ho adwempa a, dɛn na wobɛyɛ? Sɛ asafo mu panyin bi ka asɛm bi a wannwen ho yiye ma ɛhyɛ wo abufuw anaa ɛyɛ wo yaw a, wobɛma ato wo hintidua anaa? Sɛ́ anka wubenya adwene ntɛm ara sɛ onua no mfata sɛ ɔkɔ so som sɛ asafo mu panyin no, wobɛtɔ wo bo ase atwɛn Yesu a ɔyɛ asafo no ti no anaa? Wobɛbɔ mmɔden adwinnwen asɛm no ho yiye, na ebia wode w’adwene asi nokwaredi a onua no de asom mfe pii no so anaa? Sɛ onua a wayɛ wo bɔne no kɔ so som sɛ asafo mu panyin anaa mpo onya ɔsom hokwan foforo ka nea ɔwɔ no ho a, wo ne no bedi ahurusi? Sɛ wuyi wo yam de ne bɔne firi no a, na woreda adwene a Yehowa wɔ wɔ atɛntrenee ho no bi adi.—Kenkan Mateo 6:14, 15.\n19. Dɛn na ɛsɛ sɛ yesi yɛn bo sɛ yɛbɛyɛ?\n19 Nnipa a wɔdɔ atɛntrenee nyinaa hwɛ ɛda a Yehowa beyi ntɛnkyea a Satan ne ne wiase bɔne no de aba nnipa so afi hɔ koraa no kwan. (Yes. 65:17) Enkosi saa da no, momma yensi yɛn bo mfi ahobrɛase mu nnye yɛn ankasa sintɔ ntom, na yenyi yɛn yam mfa wɔn a wɔyɛ yɛn bɔne no bɔne mfiri wɔn. Sɛ yɛyɛ saa a, na yɛreda adwene a Yehowa wɔ wɔ atɛntrenee ho no bi adi.


KENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Wayuunaiki Wolaita Xhosa Yoruba Zapotec (Isthmus) Zulu\nASƐM A ƐDA SO | ADƐN NTI NA ƐHO HIA SƐ WOSUA BIBLE?\nAdɛn nti na nnipa hu amane na wɔwuo?\nAnidaso bɛn na ɛwɔ hɔ daakye?\nEnti Onyankopɔn dwen me ho?\nWoabisa nsɛm a ɛte saa bi pɛn? Sɛ saa a, ɛnde, ɛnyɛ wo nko ara na woabisa nsɛm a ɛte saa. Nnipa a wɔwɔ wiase baabiara bisa nsɛm a ɛho hia yi. Wohwɛ a wobɛtumi anya ho mmuaeɛ?\nNnipa mpempem pii bɛka sɛ, “Aane!” Adɛn ntia? Efisɛ wɔanya wɔn nsɛmmisa ho mmuaeɛ wɔ Bible mu ama wɔn koma atɔ wɔn yam. Wopɛ sɛ wohunu nea Bible no ka? Ɛnde, ebia w’ani bɛgye ho sɛ wo ne Yehowa Adansefo * bɛsua Bible a worentua hwee.\nƐwom, nnipa pii wɔ hɔ a, sɛ wobɔ Bible so kyerɛ wɔn a nea wɔtaa ka ne sɛ: “Menni adagyew koraa.” “Bible no sua yɛ den dodo.” “Merentumi nhyɛ bɔ.” Nanso ebinom deɛ wɔnka saa. Wɔn ani gye ho sɛ wɔbɛhunu nea Bible kyerɛkyerɛ. Momma yɛnhwɛ nsɛm a wɔaka no bi:\n“Mekɔɔ Katolek ne Protestant asɔre. Afei nso mekɔɔ Sikhfo asɔre, ne Buddhafo asɔre, na mesuaa nyamesom ho ade wɔ sukuupɔn mu. Nanso, mannya Onyankopɔn ho nsɛmmisa a merehwehwɛ no ho mmuaeɛ. Afei Yehowa Danseni bi baa me fie. Mmuaeɛ a ɔfiri Bible mu de maa me no maa me koma tɔɔ me yam na mepenee so sɛ mɛsua Bible.”—Gill, England.\n“Ná mewɔ asetena ho nsɛmmisa pii, na mmuaeɛ a me sɔfo de maa me no antɔ m’asom papa. Nanso Yehowa Danseni bi baa me nkyɛn, na ɔde Bible no nkutoo yii me nsɛmmisa no ano. Afei ɔka kyerɛɛ me sɛ, sɛ m’ani gye ho a, ɔbɛtumi aba ne me abɛsua pii aka ho, na me nso mepenee so.”—Koffi, Benin.\n“Ná mepɛ sɛ mehunu baabi a awufo wɔ. Ná megye di sɛ awufo bɛtumi ahaw ateasefo nanso na mepɛ sɛ mehunu nea Bible no ka wɔ ho. Enti mefirii ase ne m’adamfo Yehowa Danseni bi suaa Bible.”—José, Brazil.\n“Mebɔɔ mmɔden kenkan Bible no nanso mante ase. Afei Yehowa Adansefo baa me nkyɛn, na wɔkyerɛkyerɛɛ Bible nkɔmhyɛ pii mu kyerɛɛ me kama. Enti m’ani gyee ho sɛ mɛsua piiaka ho.”—Dennize, Mexico.\n“Ná mepɛ sɛ mehunu sɛ Onyankopɔn dwen me ho ampa, ɛno nti mebɔɔ Onyankopɔn a Bible ka ne ho asɛm no mpae. Da a ɛdi hɔ no, Adansefo baa me fie, na mepenee so sɛ me ne wɔn bɛsua Bible.”—Anju, Nepal.\nSaa nsɛm a nkurɔfo aka yi ma yɛkae Yesu asɛm a ɛne sɛ: “Anigyeɛ ne wɔn a wɔnim wɔn honhom mu ahiadeɛ.” (Mateo 5:3) Nnipa fi awoɔ mu wɔ ahiade bi; ɛne sɛ wɔbɛhunu Onyankopɔn. Onyankopɔn nko ara na ɔbɛtumi ama yɛahunu no, na ɔnam n’Asɛm Bible so na ɛyɛ saa.\nSɛ yɛne obi sua Bible a, yɛyɛ no sɛn? Wobɛyɛ dɛn anya so mfaso? Asɛm a ɛdi hɔ no bɛma yɛanya nsɛmmisa yi ho mmuaeɛ.\n^ nky. 8 Bible ma yɛhunu sɛ Yehowa yɛ Onyankopɔn din.\nBIBLE HO NSƐM\nEDIN: Efi Hela asɛmfua biblia a ɛkyerɛ “nwoma nketewa” mu\nEMU NSƐM: Nwoma 39 na ɛwɔ Hebri Kyerɛwnsɛm no mu (wɔde Aram kasa kyerɛw emu bi) na nwoma 27 na ɛwɔ Hela Kyerɛwnsɛm no mu\nBERE NE WƆN A WƆKYERƐWEE: Nnipa bɛyɛ 40 na wɔde mfe bɛboro 1,600 kyerɛwee. Wɔfirii ase afe 1513 A.Y.B. na wɔwiee bɛyɛ afe 98 Y.B. *\nKASA AHOROW: Wɔakyerɛ Bible no nyinaa anaa ne fã bi ase kɔ kasa bɛboro 2,500 mu\nNE KYEKYƐ: Wɔakyekyɛ Bible bɛyɛ ɔpepepem nnum, ma enti abɛyɛ nwoma a wɔakyekyɛ paa sen nwoma biara wɔ wiase\n^ nky. 23 Nkyerɛwde A.Y.B. gyina hɔ ma “Ansa na Yɛn Bere Mu,” ɛnna Y.B. gyina hɔ ma “Yɛn Bere Mu.”